Dua Ahli Dewan Negara angkat sumpah Senator

KUALA LUMPUR, 25 April – Dua Ahli Dewan Negara hari ini mengangkat sumpah jawatan di hadapan Yang Dipertua Dewan Negara Tan Sri Dr Rais Yatim.

Mereka ialah Timbalan Pengerusi Badan Perhubungan UMNO Kelantan Tan Sri Mohamad Fatmi Che Salleh dan Naib Pengerusi DAP Negeri Sembilan Datuk A. Kesavadas Nair.

Mohamad Fatmi adalah lantikan baharu oleh Yang di-Pertuan Agong berkuat kuasa mulai hari ini hingga 24 April 2025 manakala Kesavadas Nair adalah lantikan semula oleh Dewan Undangan Negeri (DUN) Negeri Sembilan bagi tempoh sama.

Rais ketika berucap mengalu-alukan pelantikan dua Ahli Dewan Negara itu mengingatkan mereka supaya memainkan peranan dan tanggungjawab sebagai Senator sebaiknya termasuk dalam usaha mentransformasi Parlimen.

Beliau berkata usaha mentransformasi Parlimen itu harus dipercepatkan dengan mengembalikan semula Akta Perkhidmatan Parlimen 1963 dan meminda Akta Majlis Parlimen berkaitan keistimewaan dan kuasa, agar kewibawaan Parlimen terus berada di kedudukan yang tinggi.

“Saya sesungguhnya berharap inisiatif di bawah agenda transformasi Parlimen dapat diterjemahkan ke arah meningkatkan reputasi Parlimen sebagai institusi yang mempertahankan kepentingan rakyat dan menjunjung nilai demokrasi.

“Harus saya tumpukan juga pemerhatian kita kepada Rukun Negara…alangkah baiknya sekiranya ada usaha sekutu agar Rukun Negara terus dijadikan piagam kenegaraan, kebangsaan dan perjuangan ahli politik serta semua rakyat Malaysia,” katanya yang berharap para Senator memainkan peranan secara lisan dan fizikal ke arah usaha itu.

Dalam pada itu, Kesavadas Nair berharap beliau dapat meneruskan perjuangan dalam membawa pelbagai isu di Negeri Sembilan terutama kesihatan dan pelancongan sepanjang tempoh perkhidmatan sebagai Senator.

“Saya akan terus memperjuangkan usaha menubuhkan sebuah lagi hospital di Negeri Sembilan memandangkan Hospital Tuanku Ja’afar di Seremban sangat padat kerana terlalu ramai pesakit,” katanya yang juga berharap Port Dickson dijadikan kawasan bebas cukai.

Sementara itu, Mohamad Fatmi berharap beliau dan Ahli Dewan Negara yang lain dapat membawa idea baharu dan mencadangkan penambahbaikan kepada sebarang rang undang-undang yang dibentangkan demi kepentingan agama, bangsa dan negara. – BERNAMA


Empat maut: konvoi pulang dari kenduri kahwin bertukar tragedi

BENTONG 29 Mac – Empat sekeluarga termasuk dua kanak-kanak yang maut selepas terbabit kemalangan di Kilometer 4, Jalan Bentong-Raub, awal pagi tadi sedang dalam perjalanan pulang ke Morib, Selangor selepas menghadiri kenduri kahwin di Kota Bharu, Kelantan.

Marlina Abdul Muid, 34, yang kehilangan anak lelakinya Muhammad Aisy Harraz Aziz, 7, tidak pernah terlintas akan turut kehilangan dua kakaknya Marlianna, 37, dan Marlia, 36, secara serentak dalam kemalangan pada awal pagi tadi.

Katanya, mereka bergerak pulang ke Morib secara berkonvoi dengan tiga kereta, selepas menghadiri majlis perkahwinan adik lelakinya. Turut maut anak saudara Marlina, Muhammad Faizz Aryan Mohd Faizuddin, 9, yang juga merupakan anak Allahyarham Marlia.

“Masa bersiap sebelum bergerak, semuanya elok saja…anak saya memang rapat dengan dua ibu saudaranya, sebab itu mereka naik kereta bersama-sama,” katanya kepada Bernama ketika ditemui di Pusat Forensik Hospital Bentong, di sini hari ini.

Marlina yang merupakan anak ketiga daripada enam beradik berkata, lebih menyayat hati apabila kemalangan itu berlaku di hadapan mata ibu mereka yang menaiki kereta lain bersama-sama adik lelakinya.

“Masa kejadian kereta saya sudah di hadapan manakala kereta mangsa di belakang…ketika dalam perjalanan adik lelaki yang memandu di belakang kereta kakak telefon dan beritahu kakak terlibat dalam kemalangan.

“Kami berpatah balik dan sejurus tiba, anggota bomba berada di tempat kejadian bagi membantu mengeluarkan mereka,” katanya menambah kesemua mangsa akan dikebumikan di Tanah Perkuburan Islam di Morib, Selangor.

Dalam kejadian kira-kira 4.10 pagi itu, Marlianna yang juga pemandu Perodua Myvi dan Marlia maut di tempat kejadian manakala Muhammad Aisy Harraz dan sepupunya Muhammad Faizz Aryan, disahkan meninggal dunia pada 6.30 pagi, selepas menerima rawatan di Hospital Bentong.

Kemalangan dipercayai berlaku apabila kereta dipandu Marlianna cuba memotong sebuah kereta di hadapannya, namun tidak berjaya sebelum bertembung dengan treler yang membawa muatan kereta dari arah bertentangan.


Dana akaun amanah berbaki RM15.76 bilion untuk tampung faedah hutang 1MDB – Tengku Zafrul

KUALA LUMPUR, 17 Mac – Dana akaun amanah masih berbaki sebanyak RM15.76 bilion termasuk hibah dan untung/rugi tukaran asing dan hanya mencukupi untuk menampung sebahagian besar prinsipal dan faedah hutang 1MDB pada tahun 2022 iaitu sebanyak RM16.18 bilion.

Menteri Kewangan Tengku Datuk Seri Zafrul Aziz berkata bagi menampung kekurangan dana tersebut, kerajaan telah memperuntukkan sebanyak RM1.53 bilion untuk tujuan pelunasan faedah hutang 1MDB pada tahun 2022.

Berdasarkan aliran tunai penyelesaian hutang 1MDB, jangkaan dana penyelesaian yang bakal diterima daripada AmBank adalah RM515 juta dan baki jaminan pemulihan aset oleh Goldman Sachs sebanyak kira-kira US$954 juta.

“Kerajaan masih perlu menampung kekurangan, atau shortfall keperluan dana sebanyak RM17 bilion bagi tujuan pelunasan baki prinsipal dan faedah hutang 1MDB sebanyak RM38.8 bilion untuk tempoh 2022 hingga 2039,” katanya semasa menjawab soalan pertanyaan menteri di Dewan Rakyat, hari ini.

Berikutan daripada masalah kewangan yang dihadapi 1MDB, Tengku Zafrul berkata kerajaan telah menyalurkan bantuan kewangan dalam bentuk pinjaman atau pendahuluan berjumlah RM10 bilion dari April 2017 hingga November 2021.

“Selain daripada bantuan kewangan langsung daripada kerajaan, faedah hutang 1MDB juga dibiayai dengan menggunakan dana pemulihan aset 1MDB yang diakaunkan di dalam satu akaun amanah di bawah Kementerian Kewangan yang diberi nama Akaun Amanah Mendapatkan Kembali Aset,” katanya.

Setakat 28 Februari, 2022, jumlah dana pemulihan aset 1MDB yang telah berjaya didapatkan kembali adalah sebanyak RM19.14 bilion daripada beberapa mata wang asing termasuk dolar Amerika Syarikat, dolar Singapura dan dolar Australia.

Tengku Zafrul berkata dana ini telah dan akan digunakan bagi tujuan pembayaran hutang 1MDB di mana setakat 28 Februari 2022, sebanyak RM3.31 bilion telah digunakan untuk tujuan pelunasan faedah Bon/Sukuk 1MDB.

Sementara itu, beliau berkata, jumlah keseluruhan pembayaran semula pinjaman yang dibayar kepada Kumpulan Wang Persaraan Diperbadankan (KWAP) antara tahun 2014 sehingga 28 Februari 2022 adalah sebanyak RM5.06 bilion.

Menurutnya, jumlah bayaran tersebut adalah terdiri daripada RM314.72 juta yang dibayar oleh SRC International Sdn Bhd, manakala jumlah yang dibayar oleh kerajaan adalah sebanyak RM4.74 bilion.

Tengku Zafrul berkata pembayaran terakhir bagi pembiayaan daripada KWAP tersebut telah dijadualkan pada 28 Mac, 2022 yang berjumlah RM610.22 juta dan kesemua pembayaran yang dilakukan oleh kerajaan adalah daripada sumber kewangan kerajaan. – BERNAMA


Warga emas, anak sahut cabaran teroka Pulau Besar

PULAU BESAR 11 Mac – Walaupun sudah memasuki usia emas, ia bukan penghalang bagi warga emas Noriyah Abu, 62 menyertai Pulau Besar Fun Run 2023 bersama anak-anaknya.

“Mungkin berkat saya selalu berjalan kaki, selain bekerja sebagai penoreh getah sebelum ini membuatkan ia mudah untuk saya,” katanya kepada Melaka Hari Ini.

Sementara itu, anaknya, Intan Nasuha Jaafar, 31, berkata, mereka menyertai program itu bagi menguji ketahanan fizikal ibunya yang bakal mengerjakan ibadah haji tahun ini.

“Ini merupakan persediaan awal untuk ibu agar sentiasa cergas bagi menunaikan ibadah haji kerana dalam ibadah itu ada beberapa rukun seperti tawaf dan sebagainya memerlukan tenaga yang mencukupi.

“Ini pengalaman pertama kami sekeluarga menjejakkan kaki ke Pulau Besar yang mana bagi kami pusat pelancongan ini begitu menarik dan berpotensi untuk dibangunkan pelbagai lagi tarikan lain selepas ini,” katanya.

Berkongsi pengalaman pertama di pulau itu, Nur Alya Amirah Khairul, 19, berkata pulau berkenaan wajar menawarkan pelbagai aktiviti lain yang lebih menarik bagi menarik kehadiran pengunjung.

Dia yang berasal dari Bukit Baru berkata, penganjuran pelbagai aktiviti ‘outdoor’ seperti aktiviti lasak, berkayak dan sebagainya berupaya memberi nilai tambah kepada pembangunan pulau yang digelar pulau keramat itu.


IPPT dijadikan Pusat Perubatan USM untuk rawatan pelbagai kanser

KEPALA BATAS, 28 Mac – Institut Perubatan dan Pergigian Termaju (IPPT) Universiti Sains Malaysia (USM), di sini akan dinaik taraf sebagai Pusat Perubatan USM menjelang Jun depan dengan mampu menawarkan rawatan untuk pelbagai penyakit kanser kepada orang ramai.

Naib Canselor USM Datuk Dr Faisal Rafiq Mahamd Adikan berkata ditubuhkan sejak dua dekad, IPPT yang merupakan satu daripada pusat kecemerlangan di bawah USM kini semakin mengorak langkah menjadi lebih maju dan berdaya saing.

“Kerja-kerja menaik taraf IPPT kepada Pusat Perubatan USM dimulakam dengan penukaran papan tanda supaya orang ramai tahu IPPT bukan sahaja untuk program akademik sebaliknya turut menawarkan rawatan kanser malah memiliki fasiliti canggih radioterapi dan brakiterapi untuk merawat pesakit (kanser).

“Saya fikir dalam tempoh satu atau dua tahun lagi terutama jika USM terima peruntukan daripada RMK (Rancangan Malaysia ke-12) dan sebagainya, menjelang 2024 atau 2025 kita boleh tawarkan (Pusat Perubatan USM) dengan perkhidmatan yang lebih besar serta lengkap bagi merawat pelbagai penyakit kanser,” katanya kepada pemberita selepas majlis pelancaran Pusat Latihan dan Penyelidikan Antarabangsa Brachyacademy IPPT USM di sini hari ini.

Beliau berkata ketika ini terdapat 40 katil di bahagian forensik IPPT dengan kebanyakan pesakit yang dihantar ke institut perubatan itu dirujuk dari hospital lain manakala USM merancang membangunkan lagi 24 hektar tanah untuk Pusat Perubatan USM yang dilengkapi pusat pengajian bagi melatih lebih ramai pelajar serta doktor.

Terdahulu, Faisal Rafiq menerima akreditasi Pusat Latihan dan Penyelidikan Brachytheraphy daripada Pengurus Pemasaran Klinikal Brachytheraphy Solutions Wilayah Asia Pasifik Ulrich Krumme.

Beliau berkata walaupun IPPT telah beroperasi sejak 2002, perkhidmatan onkologi dan radioterapi di situ hanya bermula pada 2015 manakala perkhidmatan brakiterapi iaitu prosedur memasukkan bahan radioaktif ke dalam tubuh untuk merawat kanser dimulakan dua tahun selepas itu.

Menurutnya bagi brakiterapi, dua rawatan permulaan yang diberikan ialah kanser pangkal rahim pada 2015 dan kanser lidah atau Hybrid Brachyteraphy followed by Intensity Modulated Radioteraphy (HyBIRT) pada 2016.

“Sejak itu pelbagai kanser seperti prostat, hati dan esofagus juga telah dirawat dengan teknik brakiterapi dan sehingga kini, IPPT merupakan satu-satunya pusat perubatan aktif di Asean yang menawarkan teknik tersebut untuk kanser hati serta kanser kepala dan leher.

“Kecemerlangan IPPT dalam bidang brakiterapi telah mendapat perhatian badan profesional brakiterapi yang berpangkalan di Belanda iaitu BrachyAcademy dan kita menerima akreditasi berprestij itu hari ini, sehingga kini IPPT merupakan satu-satunya institusi di Malaysia menerima akreditasi tersebut,” katanya.

Katanya setakat ini juga, hampir 1,000 pesakit dari seluruh negara termasuk Indonesia dan Australia telah dirujuk ke IPPT untuk sesi perundingan manakala 578 pesakit telah menjalani prosedur brakiterapi di sini.

Menurutnya selain menawarkan perkhidmatan brakiterapi, onkologi dan radioterapi, IPPT turut menawarkan beberapa perkhidmatan lain menerusi kewujudan Pusat Penyelidikan Termaju, Pusat Penyelidikan Haiwan, Klinik Kesihatan Oral serta Pusat Rehabilitasi dan Perkhidmatan Klinikal.- BERNAMA


‘Kayuh basikal dapat lagi satu basikal’

REMBIA 20 Mac – Rezeki terpijak sebagai antara tiga pemenang utama memiliki sebuah basikal lipat selepas menyertai kayuhan sepanjang 30 kilometer (km) adalah sesuatu yang tidak disangka bagi peserta Program Kayuhan Basikan Gegau Melaka Gegau 2.0 diadakan di Japerun Rembia di sini pagi tadi.

Salah seorang pemenang, Mohammad Syahmi Mahat, 31, berkata dia tidak menyangka perkara itu berlaku selepas diumumkan menjadi antara pemenang dalam acara cabutan bertuah berlangsung pada akhir program itu.

Dia yang tiba dari Simpang Renggam, Johor pada malam tadi semata-mata untuk menyertai program itu bersama dua rakannya bagaimanapun bersyukur misi kayuhan santainya kali ini membuahkan hasil.

“Alhamdulillah, memang tak sangka, orang kata kali ini memang ‘pusing modallah’ sebab saya menyertai program ini sebanyak RM30 dan berkayuh sepanjang 30 kilometer akhirnya dapat bawa balik rumah dengan sebuah basikal lagi.

“Bila dapat basikal lipat ini akan menjadi koleksi keempat saya dan bersyukur sangat bila nombor penyertaan saya dicabut sebentar tadi,” katanya kepada Melaka Hari Ini.

Terdahulu, dalam program yang berlangsung seawal jam 7.30 pagi tadi menerima penyertaan sebanyak 500 peserta dari pelbagai negeri telah dilepaskan EXCO Pelancongan, Datuk Muhammad Jailani Khamis.

Penyertaan kali kedua itu menerima lebih 1,000 permohonan bagaimanapun dihadkan bagi mematuhi prosedur operasi standard menawarkan 50 hadiah cabutan termasuk medal dan sijil penyertaan.

Sementara itu, seorang pesara tentera, Yusef Leo, 48 yang turut memenangi cabutan utama itu meluahkan rasa syukur dalam acara sukan yang diminatinya itu sejak tahun 2006.

Katanya, kemenangan itu juga mampu menghilangkan penatnya selepas berkayuh sendiri dari rumahnya di Bertam Impian menuju ke JAPERUN Rembia sejak awal pagi tadi bagi menghadiri program terbabit.

“Memang tak sangka bila menang basikal ini kerana pagi tadi saya kayuh sendiri dari rumah dan sekarang tak tahu macam mana nak bawa pulang basikal ini ke rumah.

Pada masa sama, seorang peserta dari Paya Rumput, Zamerol Mohd Zani, 32 turut meluahkan rasa sama apabila tidak menyangka dia merupakan antara yang bertuah daripada 500 peserta dalam program itu kali ini.

“Alhamdulillah agak terkejut dan memang hilang penat saya apabila berkayuh menggunakan basikal lipat di sekitar Alor Gajah ini bersama rakan-rakan lain.

“Dapat tahu program ini pun apabila ia disiarkan di Facebook dan saya terus menyertainya, bila menang cabutan ini maka ini terus jadi koleksi kedua basikal lipat yang saya ada,” katanya.


Melaka mulai sesak dengan kenderaan pelancong

AYER KEROH 11 Dis. – Beberapa jalan utama pintu masuk ke negeri ini mulai sesak dengan kenderaan susulan kebenaran rentas negeri diumumkan kerajaan sejak Isnin lalu.

Tinjauan Melaka Hari Ini di Lebuh Tun Abdul Razak-Ayer Keroh petang tadi mendapati jalan menuju ke bandar Melaka sesak dengan pelbagai jenis kenderaan untuk bercuti ke negeri ini.

Malah, cuti umum sempena Ulang Tahun Hari Keputeraan Ke-75 Sultan Selangor, Sultan Sharafuddin Idris Shah hari ini juga dilihat menjadi antara penyumbang utama penduduk Selangor memilih Melaka sebagai percutian singkat.

Semalam, Pengerusi Jawatankuasa Pelancongan, Kebudayaan dan Warisan Negeri Datuk Muhammad Jailani Khamis dilaporkan berkata, tempahan penginapan minggu ini dilihat memberangsangkan berbanding minggu sebelum ini.

“Kita sudah mula menerima tempahan, contohnya apabila produk baharu iaitu Amanjena Resort di Pengkalan Balak tempahan biliknya sudah penuh khususnya pada hujung minggu.

“Saya sarankan ambil peluang ini terutamanya orang dari Johor, Melaka dan Negeri Sembilan yang mana diangkat semula sekatan pergerakan perjalanan untuk melakukan tempahan awal kerana saya jangkakan tempoh dua minggu ini sehingga akhir 2020 akan ada kenaikkan mendadak,” katanya.


Sidang DUN: RM500,000 perluas wifi percuma di 20 ‘hotspot’

SERI NEGERI 12 Disember – Kerajaan Negeri memperuntukkan sejumlah RM500,000 bagi memperluaskan lagi liputan jaringan jalur lebar (wifi) percuma di 20 ‘hotspot’ pelancongan dan tumpuan awam di Melaka.

Ketua Menteri Datuk Seri Utama Sulaiman Md Ali berkata, kemudahan jaringan jalur lebar itu melibatkan kawasan tumpuan di Menara Taming Sari, Dataran Klebang, ‘Leypark Station’ Ayer Keroh, Dataran Sungai Melaka, Zoo Melaka dan Masjid Selat.

Sulaiman berkata, perancangan itu turut membabitkan Dataran Keris Alor Gajah, Masjid Tanah Sentral, Merlimau Station dan Laman Belia Sungai Rambai yang dijangka siap sepenuhnya pada Mac 2023.

“Sebanyak tujuh kebenaran merancang telah diluluskan mengikut syarat dalam Garis Panduan Perancangan Infrastruktur Komunikasi iaitu satu di kawasan pentadbiran Majlis Bandaraya Melaka Bersejarah (MBMB), satu di Majlis Perbandaran Alor Gajah (MPAG), tiga untuk Majlis Perbandaran Jasin (MPJ) manakala dua lagi bagi Majlis Perbandaran Hang Tuah Jaya (MPHTJ),” katanya.

Beliau berkata demikian ketika membentangkan Rang Undang-Undang Enakmen Perbekalan (2023) 2022 pada Persidangan Keempat (Bajet), Penggal Pertama Dewan Undangan Negeri (DUN) Negeri Melaka Yang Kelima Belas, di Dewan Persidangan DUN, di sini, hari ini.


Festival Tari Malaysia Zon Selatan milik Aadyamaatra Artisukma UKM

AYER KEROH 5 September – Johan Festival Tari Malaysia Zon Selatan menjadi milik Kelab Tarian Aadyamaatra Artisukma dari Universiti Kebangsaan Malaysia (UKM) yang menewaskan tiga pasukan lain pada Festival Tari Malaysia Zon Selatan di Kompleks JKKN Melaka, di sini, semalam.

Kelab Tarian Aadyamaatra Artisukma membawa pulang wang tunai RM3,000 berserta piala, sijil dan hadiah iringan selain turut memenangi tarian kategori Rampaian Tradisional.

Sementara itu naib johan milik Kumpulan Lima Tari membawa pulang wang tunai RM 2,000, piala, sijil dan hadiah iringan, selain itu mereka turut muncul johan Kategori Tarian Etnik Kreatif.

Manakala tempat ketiga milik Kumpulan Dur Adikarya Univestiti Teknikal Malaysia Melaka (UTeM) yang membawa pulang wang tunai RM1,000, piala, sijil dan hadiah iringan.

Manalaka saguhati membawa pulang wang tunai RM 500 dan sijil adalah milik Kumpulan Tari Serasi Gema, hadiah kepada pemenang disampaikan oleh Exco Pendidikan dan Teknologi negeri, Datuk Rais Yasin.


ADUN rugi lebih 80,000 ditipu Macau Scam

Ketua Jabatan Siasatan Jenayah Komersial (JSJK) Kelantan ACP Mohd Wazir Mohd Yusof berkata mangsa berusia 57 tahun itu menyedari ditipu selepas mendapati baki simpanan dalam dua bank miliknya berkurangan ketika membuat semakan semalam.

Beliau berkata terdahulu, mangsa menerima satu panggilan daripada suspek lelaki menyamar sebagai pegawai LHDN Melaka yang mendakwa mangsa mempunyai satu kes tunggakan bayaran cukai sebanyak RM52,900.78.

“Suspek mendakwa cukai tersebut disebabkan daripada kemasukan wang tunai sebanyak RM 200,000.00 kepada akaun syarikat dikatakan milik mangsa, namun mangsa menafikan dakwaan tersebut.

“Panggilan telefon itu kemudiannya disambungkan kepada dua suspek berikutnya yang menyamar sebagai anggota dan pegawai polis bergelar ‘Datuk’ dari Ibu Pejabat Polis Kontinjen (IPK) Melaka.

“Semasa perbualan bersama ‘Datuk Puan Jasmine Kaur’, mangsa diminta untuk mengesahkan akaun-akaun miliknya dengan mengisi pautan Bank Negara melalui aplikasi WhatsApp,” katanya dalam kenyataan hari ini.

“Semalam, mangsa telah pergi ke Bank Islam Kota Bharu untuk menyemak baki akaun dan membuat kad baharu. Mangsa dimaklumkan oleh pegawai bank bahawa baki akaun bank miliknya telah berkurangan sebanyak RM71,480.

“Mangsa juga ke Bank Muamalat Kota Bahru untuk membuat kad bank baharu dan dimaklumkan bahawa baki dalam akaun bank miliknya telah berkurangan sebanyak RM13,049 melalui dua pengeluaran iaitu pada hari Sabtu (9 April),” katanya.

Mohd Wazir berkata mangsa telah membuat laporan polis di bu Pejabat Polis Daerah (IPD) tengah hari tadi dan kes disiasat mengikut Seksyen 420 Kanun Keseksaan,” katanya.


RUU langkah sementara pembiayaan Covid-19 ambil kira undang-undang negara, luar negara

KUALA LUMPUR, 18 Ogos (Bernama) — Rang Undang-undang (RUU) Langkah Sementara bagi Pembiayaan Kerajaan (Penyakit Koronavirus 2019 (COVID-19)) 2020 digubal dengan mengambil kira semua kerangka undang-undang negara, selain merujuk undang-undang negara lain, persidangan Dewan Rakyat dimaklumkan hari ini.

Menteri Kewangan Tengku Datuk Seri Zafrul Abdul Aziz berkata langkah itu dilaksanakan bagi memastikan undang-undang yang diperkenalkan kelak adalah selaras dengan amalan yang diguna pakai di peringkat antarabangsa.

Beliau berkata dalam menggubal RUU itu kerajaan memastikan program dan projek yang dikenal pasti dalam pakej rangsangan dan pelan pemulihan ekonomi yang diumumkan sebelum ini memberi impak langsung kepada rakyat serta ekonomi dalam jangka segera dan sederhana.

“Kerajaan (juga meneliti) keupayaan untuk menguruskan komitmen kewangan tambahan bagi melaksanakan pakej rangsangan dan pelan pemulihan ekonomi melalui pengenalan rang undang-undang ini.

“Kemampuan juga diukur sejauh mana kerajaan berupaya untuk kembali mematuhi disiplin fiskal sedia ada setelah tamat tempoh kuat kuasa akta ini,” katanya ketika membentangkan RUU itu untuk bacaan kali kedua.

Ia termasuk menaikkan had amaun untuk jumlah wang yang boleh diperoleh di bawah Akta Pinjaman (Tempatan) 1959 dan Akta Pendanaan Kerajaan 1983 bagi menubuhkan Kumpulan Wang COVID-19.

Selain itu, ia turut bertujuan membenarkan wang tersebut digunakan untuk program di bawah pakej rangsangan dan pelan pemulihan ekonomi yang menyaksikan sejumlah RM45 bilion diperuntukkan, selain Bantuan Prihatin Nasional sebanyak RM11.2 bilion.

Mengulas lanjut, Tengku Zafrul berkata penggubalan RUU itu juga bersandarkan ketelusan dengan semua item perbelanjaan berkaitan pakej rangsangan dan pelan pemulihan disenaraikan dengan jelas di dalam rang undang-undang.

Beliau berkata pakej rangsangan ekonomi bukan sahaja dilaksanakan oleh Malaysia malah hampir kesemua negara yang terjejas bagi mengurangkan impak akibat penularan COVID-19 dengan nilai anggaran berjumlah US$11 trilion.

Sebagai contoh, negara serantau Indonesia telah mengumumkan pakej rangsangan bernilai US$40.3 bilion atau 3.5 peratus daripada Keluaran Dalam Negara Kasar (KDNK); Thailand (US$61.2 bilion atau 11.8 peratus daripada KDNK); manakala Singapura (hampir US$65.8 bilion atau 19.6 peratus daripada KDNK), katanya.

“Secara relatifnya, berdasarkan nisbah kepada KDNK, saiz pakej rangsangan dan pelan pemulihan ekonomi oleh Malaysia adalah setara dengan kebanyakan negara,” katanya.


DUN Pantai Kundor: Lebih 600 peserta berenang di Pantai Puteri

PANTAI KUNDOR 7 Julai – Lebih 600 peserta dalam dan luar negara dijangka bakal menyertai Swimathon 2022 dijadualkan berlangsung di Pantai Puteri, 16 dan 17 Julai ini.

Ahli Dewan Undangan Negeri (ADUN) Pantai Kundor Tuminah Kadi berkata, penganjuran program itu disifatkan amat baik bukan sahaja dalam menarik peminat aktiviti sukan air, bahkan ia turut berupaya memacu sektor pelancongan di Melaka.

“Saya dimaklumkan selain peserta dalam negara, program ini juga bakal disertai peserta luar negara yang mana ia amat baik untuk sektor pelancongan.

“Pada masa sama, dengan penganjuran program ini juga, ia dapat meningkatkan ekonomi penduduk setempat di DUN Pantai Kundor itu sendiri,” katanya.

Beliau berkata demikian dalam sidang media selepas Mesyuarat Penyelarasan Teknikal Sempena Penganjuran Swimathon 2022 di Kompleks JAPERUN Pantai Kundor, 5 Julai lalu.

“Saya berharap pelbagai agensi keselamatan termasuklah PDRM, bomba, Jabatan Laut dan lain-lain akan bersama kita sepanjang program itu berlangsung bagi memastikan aspek keselamatan peserta diutamakan,” katanya lagi.


Rumah Terbuka DUN Pantai Kundor pada 20 Mei

Ahli Dewan Undangan Negeri (ADUN) Pantai Kundor Tuminah Kadi berkata, rumah terbuka itu bakal diadakan di Pentas Budaya Pantai Puteri bermula jam 8 malam hingga 12 tengah malam.

Beliau berkata, pihaknya menyasarkan 15,000 pengunjung akan menghadiri majlis berkenaan yang diadakan secara besar-besaran buat pertama kali selepas dua tahun pandemik COVID-19 melanda.

“Insya-Allah jika tiada aral, majlis itu juga akan diserikan dengan kehadiran Tuan Yang Terutama Yang di-Pertua Negeri Tun Seri Setia Mohd Ali Mohd Rustam dan Ketua Menteri Datuk Seri Utama Sulaiman Md Ali,” katanya kepada Melaka Hari Ini.


Kerajaan tidak lagi bekerja sebagai satu pasukan tetapi sebagai sebuah keluarga

Konsep Keluarga Malaysia memberi penekanan kerajaan kini tidak lagi bekerja sebagai satu pasukan, sebaliknya sebagai sebuah keluarga, kata Perdana Menteri Datuk Seri Ismail Sabri Yaakob.

“Keluarga Malaysia adalah saling memahami, saling bertoleransi dan saling menyayangi. Bukan sahaja menjaga diri kita sendiri, tetapi juga ahli keluarga yang lain. Konsep inilah yang diterapkan dalam kerajaan.

(Bermakna) Bukan lagi bekerja sebagai satu pasukan, tetapi bekerja sebagai satu keluarga. Terima kasih semua ahli Keluarga Malaysia. Kalian semua amat dekat di hati saya,” kata beliau dalam hantaran itu hari ini.

Konsep Keluarga Malaysia diperkenalkan Perdana Menteri Kesembilan itu menerusi ucapan sulungnya selepas dilantik menerajui tampuk kerajaan, pada 22 Ogos lepas.- BERNAMA


Sukarelawan UTeM bantu pulihara Pulau Bidong, Terengganu

DURIAN TUNGGAL 14 Oktober – Sukarelawan Universiti Teknikal Malaysia Melaka (UTeM) melaksanakan program tanggungjawab sosial korporat (CSR) di Pulau Bidong, Terengganu, baru-baru ini berteraskan sikap cakna keindahan, memulihara flora dan fauna

Naib Canselor UTeM Prof. Ts. Dr. Massila Kamalrudin yang turut menjayakan program itu berkata, seramai 40 sukarelawan yang terdiri daripada kakitangan dan pelajar mengambil bahagian dalam program CSR itu.

Katanya, penglibatan pelbagai lapisan warga UTeM daripada pengurusan tertinggi, kakitangan profesional dan sokongan selain serta pelajar membuktikan semangat kesukarelawanan dalam melaksanakan kebajikan tidak pernah mengira pangkat atau status.

“Pembersihan sampah meliputi sepanjang pantai Pulau Bidong sehingga ke tapak peninggalan Kem Pelarian Vietnam, usaha ini selari dengan kesedaran UTeM terhadap kelestarian alam sekitar.

“Antara pengisian utama berimpak lain adalah memberi penekanan terhadap pembangunan jati diri warga UTeM melalui sesi bina semangat dan motivasi,” katanya.

Menurutnya, program itu turut mendapat kerjasama daripada Pusat Perkhidmatan Penyelidikan dan Lapangan, Universiti Malaysia Terengganu (UMT), sekali gus memperkukuhkan hubungan serta jaringan strategik antara kedua-dua universiti awam tersebut.


Muhyiddin negatif COVID-19 pada hari keenam kuarantin di rumah

KUALA LUMPUR 16 Mac. – Tan Sri Muhyiddin Yassin disahkan negatif COVID-19 selepas memperoleh keputusan ujian calitan pada hari keenam beliau menjalani Perintah Pengawasan dan Pemantauan di Rumah (HSO), hari ini.

Perdana Menteri berkata beliau menjalani HSO sebaik beliau dan delegasi tiba di Kuala Lumpur dari Abu Dhabi pada jam 9.34 malam, 11 Mac lalu, selepas melakukan lawatan rasmi ke Arab Saudi dan Emiriah Arab Bersatu (UAE).

“Semalam (15 Mac) saya telah menjalani ujian swab (calitan) saringan COVID-19 hari kelima HSO setelah kembali dari lawatan rasmi di Arab Saudi dan Emiriyah Arab Bersatu (UAE).

“Alhamdulillah syukur ke hadrat Allah SWT, hari ini, hari kuarantin yang keenam, saya telah mendapat keputusan ujian saringan tersebut dan disahkan negatif,” katanya dalam kenyataan di Facebook rasminya.

“Sepanjang lawatan rasmi enam hari di Arab Saudi dan UAE, saya dan delegasi telah menjalani sebanyak lima ujian swab saringan COVID-19 bagi memastikan risiko jangkitan virus tersebut ke atas saya dan delegasi sentiasa dipantau,” katanya.


Pemandu bas maut dihempap bas persiaran

SHAH ALAM 20 April. – Seorang lelaki maut dihempap bas persiaran ketika sedang membaiki kenderaan itu di Jalan Pendamar, Klang malam tadi.

Ketua Polis Daerah Klang Selatan Asisten Komisioner Shamsul Amar Ramli berkata polis telah menerima panggilan pada 9 malam dan siasatan di tempat kejadian mendapati mangsa berusia 33 tahun, berasal dari Sabah maut di tempat kejadian.

“Kejadian dipercayai berlaku semasa mangsa yang juga pemandu bas tersebut sedang membaiki sistem hidraulik bas itu dan tiba-tiba alat pengangkat beban (Jack) yang digunakan telah turun dengan sendirinya menyebabkan mangsa telah dihempap oleh bas,” katanya dalam kenyataan hari ini.


Malaysia – Arab Saudi setuju tingkat kerjasama dua hala dengan penubuhan SMCC

KUALA LUMPUR, 12 Jun – Malaysia dan Arab Saudi bersetuju meningkatkan lagi tahap kerjasama dua hala dengan menubuhkan Majlis Koordinasi Arab Saudi-Malaysia (SMCC), demikian menurut Perdana Menteri Datuk Seri Ismail Sabri Yaakob.

Beliau berkata perkara itu merupakan antara isu yang dibincangkan semasa menerima kunjungan hormat Menteri Luar Arab Saudi Putera Faisal bin Farhan di Perdana Putra, Putrajaya, Rabu lepas.

Menerusi catatan di laman Facebook rasmi hari ini, Ismail Sabri berkata selain itu, usaha untuk mengaktifkan semula inisiatif penubuhan Majlis Perniagaan Arab Saudi-Malaysia dalam masa terdekat serta isu-isu lain seperti kuota haji, pendidikan dan pelancongan turut dibincangkan dalam pertemuan itu.

Putera Faisal yang dalam lawatan rasmi dua hari ke Malaysia bermula 7 Jun lepas turut menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara.- BERNAMA


Boleh solat jemaah di masjid, surau jika lengkap dua dos vaksin

KUALA LUMPUR 8 Ogos – Kerajaan bersetuju supaya aktiviti solat sahaja dibenarkan di masjid dan surau bagi Jemaah yang telah menerima vaksinasi lengkap.

Perdana Menteri Tan Sri Muhyiddin Yassin berkata, setiap jemaah hadir untuk menunaikan solat wajib menunjukkan kepada petugas masjid dan surau sijil digital vaksinasi COVID-19 (digital certificate COVID-19 vaccination).

“Pihak masjid dan surau perlu pastikan SOP berkaitan protokol kesihatan awam seperti pemakaian pelitup muka, penjarakan fizikal dan juga pastikan jemaah terus pulang setelah selesai solat.


Muhammad Azz Zayyan ‘abang bomba’ paling muda

AYER KEROH 14 Oktober – Muhammad Azz Zayyan Abdullah, 4, menerima kejutan apabila diberi peluang bertugas sebagai ‘abang bomba’ pada majlis sambutan ulang tahun kelahirannya yang diadakan di Balai Bomba dan Penyelamat (BPP) Ayer Keroh, di sini, 1 Oktober lalu.

Meskipun dipersiapkan dengan semua kelengkapan pakaian bomba untuk sehari sahaja, kelihatan Muhammad Azz Zayyan gembira bergelar abang bomba paling muda sepanjang majlis itu berlangsung.

Ibu Muhammad Azz Zayyan, Malinda Atan berkata anaknya kelihatan amat teruja apabila disambut pegawai bomba dan diberikan peluang menaiki serta memegang peralatan menyelamat yang digunakan jabatan itu.

“Selain memberi kejutan kepada anak saya, Muhammad Azz Zayyan sebenarnya banyak menimba pengalaman baharu apabila didedahkan dengan pelbagai ilmu kebombaan, perkara ini amat bagus kanak-kanak seperti dia.

Majlis sambutan ulang tahun yang bermula dari jam 4 petang hingga 9 malam itu disambut dengan kehadiran 25 anggota bomba serta hampir 40 jemputan termasuk ahli keluarga dan sahabat handai.


Melaka United hanya mampu seri

Skuad Sang Kancil menampilkan aksi bertenaga selepas menguasai permainan namun aksi cemerlang penjaga gol PJ City FC, Kalamullah Al-Hafiz Mat Rowi menafikan segala asakan bertali arus pasukan tuan rumah.

Menguasai setiap babak awal tuan rumah berjaya melakukan gerakan menarik untuk mencari gol semangat ketika lawan lebih banyak berkubu di kawasan sendiri.

Namun usaha mereka memecah kebuntuan tidak berhasil termasuk menerusi percubaan Manuel Ott pada minit ke -26 yang tinggi melepasi palang gol.

Buruan Melaka terus agresif bagaimanapun tandukan Syamim Yahya pada minit ke-31 sekadar menggeggar palang gol diikuti dua minit selepas itu menerusi Ott yang berjaya ditepis keluar Kalamullah.


Agong amat dukacita kerajaan batal Ordinan Darut walhal belum diperkenan baginda – Istana Negara

KUALA LUMPUR 29 Julai – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan rasa amat dukacita dengan kenyataan di Parlimen Isnin lepas bahawa kerajaan telah membatalkan semua Ordinan Darurat walhal ia belum lagi diperkenan Baginda.

Datuk Pengelola Bijaya Diraja Istana Negara Datuk Ahmad Fadil Shamsuddin berkata, Seri Paduka juga amat dukacita kerana apa yang telah diperkenan dan dititahkan kepada Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan serta Peguam Negara Tan Sri Idrus Harun bahawa cadangan pembatalan semua Ordinan Darurat dibentang dan dibahaskan di Parlimen bagi tujuan diungkaikan tidak dilaksanakan.

“Seri Paduka Baginda menegaskan bahawa kenyataan Yang Berhormat Menteri di Parlimen pada 26 Julai adalah tidak tepat dan telah mengelirukan Ahli-Ahli Dewan Rakyat,” kata Ahmad Fadil dalam kenyataan hari ini.

Beliau berkata Seri Paduka turut menegaskan bahawa permohonan pembatalan semua Ordinan Darurat berkuat kuasa pada Isnin telah dilakukan secara tergesa-gesa tanpa pembentangan di Parlimen.

Ahmad Fadil berkata Al Sultan Abdullah turut menegaskan kenyataan yang bercanggah serta mengelirukan di Parlimen bukan sahaja gagal menghormati prinsip kedaulatan undang-undang yang terkandung dalam Rukun Negara, malah telah membelakangi fungsi dan kuasa Seri Paduka selaku Ketua Utama Negara seperti yang termaktub di dalam Perlembagaan Persekutuan.

“Seri Paduka menegaskan bahawa dalam pemerintahan Raja Berperlembagaan dan sistem Demokrasi Berparlimen bertunjangkan prinsip keluhuran perlembagaan, semua pihak perlu mematuhi kedaulatan undang-undang.

“Perkara 150 (2B) dibaca dengan Perkara 150 (3) Perlembagaan Persekutuan secara jelas memperuntukkan kuasa penggubalan dan pembatalan Ordinan-Ordinan Darurat terletak pada Seri Paduka,” katanya.

Beliau berkata Seri Paduka sedia maklum Baginda bertindak mengikut nasihat Jemaah Menteri seperti terkandung dalam Perkara 40(1) Perlembagaan Persekutuan, namun menzahirkan pandangan bahawa selaku Ketua Utama Negara, Baginda mempunyai kewajipan untuk menyampaikan nasihat dan teguran jika berlaku sebarang tindakan yang tidak berperlembagaan oleh mana-mana pihak.

Ahmad Fadil berkata Yang di-Pertuan Agong menzahirkan penghargaan kepada kerajaan di atas pelaksanaan persidangan Parlimen yang bermula pada Isnin sejajar dengan saranan Raja-Raja Melayu dalam Perbincangan Khas yang diadakan pada 16 Jun lepas.

Beliau berkata Seri Paduka menegaskan supaya Ahli-Ahli Parlimen memberikan keutamaan kepada kemaslahatan dan kesejahteraan rakyat serta negara pada sesi sidang Parlimen yang kini sedang berlangsung untuk mencari penyelesaian terhadap pelbagai masalah yang dihadapi rakyat dan negara ketika krisis pandemik COVID-19 ini.

“Seri Paduka turut mengambil kesempatan ini menyeru rakyat untuk bersama mendoakan agar negara sentiasa berada di bawah lindungan Allah SWT, dijauhi dari sebarang musibah dan wabak COVID-19 dapat dibendung serta diakhiri dengan segera,” katanya.


139 pengunjung, enam pemilik premis hiburan dikompaun

KUALA LUMPUR, 11 Feb – Sebanyak 139 pengunjung dan enam pemilik pusat hiburan masing-masing dikompaun RM1,000 kerana tidak mematuhi prosedur operasi standard (SOP) Pelan Pemulihan Negara (PPN) dalam Ops Khas Pematuhan SOP di sini, sejak 4 Feb lepas sehingga semalam.

Ketua Jabatan Pencegahan Jenayah Dan Keselamatan Komuniti (JPJKK) Kuala Lumpur Datuk Azman Ayob berkata kompaun berjumlah RM145,000 itu dikeluarkan mengikut Peraturan 17 Akta Pencegahan dan Pengawalan Penyakit Berjangkit Fasa Empat PPN 2021 (Melakukan aktiviti terlarang dalam pub dan kelab malam).

“Kompaun berjumlah RM139,000 dikeluarkan terhadap 139 orang pengunjung pusat hiburan manakala RM6,000 kepada enam pemilik premis,” katanya dalam kenyataan hari ini.

Azman turut memaklumkan, sejak Januari lepas, JPJKK Kuala Lumpur telah mengeluarkan sebanyak 280 kompaun ke atas pemilik premis pusat hiburan dan pengunjung bernilai RM280,000 kerana gagal mematuhi SOP COVID-19.

“Operasi seperti ini terus dipertingkatkan dari semasa ke semasa dalam usaha membantu kerajaan mengawal penularan wabak COVID-19 demi kesejahteraan masyarakat bersama,” katanya.- BERNAMA


UTeM lakar kegemilangan sepanjang 22 tahun

DURIAN TUNGGAL 30 November – Tanggal 1 Disember tahun ini genap usia 22 tahun penubuhan Universiti Teknikal Malaysia Melaka (UTeM) yang dahulunya dikenali sebagai Kolej Universiti Teknikal Kebangsaan Malaysia (KUTKM).

Naib Canselor UTeM Prof. Ts. Dr. Massila Kamalrudin berkata, sepanjang tempoh 22 tahun itu, UTeM meraih pelbagai pencapaian selari aspirasi penubuhannya untuk melonjak kecemerlangan Pendidikan dan Latihan Teknikal dan Vokasional (TVET) ke aras lebih tinggi.

Katanya kejayaan UTeM mencakupi segenap dimensi merangkumi kecemerlangan penyelidikan dan inovasi, keunggulan akademik, penyerlahan kakitangan, mahasiswa serta graduan berimpak tinggi kepada negara selain dunia.

“Berdasarkan penarafan ‘Quacquarelli Symonds’ (QS), UTeM merupakan salah sebuah universiti terbaik di Asia pada kedudukan 400 terbaik dan tersenarai dalam QS ‘World University Rankings By Subject’.

“’Times Higher Education’ (THE) pula mengiktiraf UTeM menyerlah pada kedudukan 1,200 universiti terbaik dunia dan mencapai kedudukan 600 terbaik bagi THE Impact Rankings,” katanya.

“Bersempena 22 tahun UTeM pada tanggal 1 Disember kami merancang beberapa aktiviti yang akan berlangsung di Dewan Canselor, Pusat Sukan dan Masjid Sayyidina Abu Bakar UTeM.

“Ini semua adalah bersandarkan kepada konsep kebersamaan seluruh warga UTeM bersama menjayakan misi dan visi UTeM secara berterusan dan tidak pernah putus asa,” katanya lagi.


Kemalangan babitkan lima rentung: Pemandu treler dijangka didakwa Selasa

IPOH, 14 Mei – Kertas siasatan terhadap pemandu treler yang ditahan bagi membantu siasatan berhubung kemalangan sehingga mengorbankan lima nyawa di Lebuhraya Utara Selatan arah utara di Kuala Kangsar, Rabu lepas, akan diserahkan kepada Timbalan Pendakwa Raya Selasa ini.

Ketua Polis Daerah Kuala Kangsar ACP Omar Bakhtiar Yaacob berkata pihaknya sedang melengkapkan kertas siasatan yang membabitkan pemandu treler berusia 28 tahun itu.

“Kertas siasatan akan diserahkan kepada Timbalan Pendakwa Raya pada pagi Selasa dan jika tiada apa-apa masalah, kita akan buat pertuduhan di mahkamah pada sebelah petang,” katanya kepada Bernama ketika dihubungi di sini hari ini.

Beliau berkata polis juga akan memohon lanjutan tempoh reman ke atas lelaki berkenaan di Mahkamah Majistret Kuala Kangsar esok bagi membantu siasatan di bawah Seksyen 41(1) Akta Pengangkutan Jalan 1987.

Media sebelum ini melaporkan pemandu treler yang ditahan reman selama empat hari itu didapati mempunyai 22 saman trafik, dan daripada jumlah itu 21 saman telah dibayar, termasuk lapan saman berkaitan kesalahan memandu dengan laju.


Lagenda bola sepak negara Datuk Namat Abdullah meninggal dunia

KUALA LUMPUR 17 Dis. – Negara hari ini kehilangan seorang lagi legenda bola sepak negara, Datuk Namat Abdullah, 74, yang meninggal dunia selepas Allahyarham menghembuskan nafas terakhir kira-kira jam 5.30 petang tadi di kediaman anaknya di Kamunting, Perak, menurut sumber yang dipetik dari portal Berita Harian sebentar tadi.

“Kami anak-anak kepada arwah ingin memohon maaf bagi pihak arwah dan sekiranya ada ucapan, perbuatan yang terguris tanpa sengaja sepanjang perkenalan bersama, maafkanlah dan jika abah ada terhutang, silalah hubungi kami,” katanya.

Sebelum ini media tempatan melaporkan Allahyarham bertarung nyawa melawan barah usus tahap empat selepas penyakit itu mula dikesan pada Ogos 2017 sebelum melakukan pembedahan di salah sebuah hospital swasta.

Allahyarham menjadi antara pemain bola sepak negara yang disegani atas sumbangan besarnya termasuk membantu Harimau Malaya ke Sukan Olimpik Munich 1972.


Dr Akmal ajak orang ramai bantu mangsa banjir Baling

MERLIMAU 6 Julai – Pergerakan Pemuda UMNO Bahagian Jasin akan menghantar pasukan misi bantuan ke Baling, Kedah bagi membantu operasi pasca banjir di lokasi berkenaan yang terjejas teruk.

Ahli Dewan Undangan Negeri (ADUN) Merlimau merangkap EXCO Kesihatan dan Antidadah negeri, Dr Muhamad Akmal Saleh menerusi hantaran di Facebook rasminya hari ini, memaklumkan antara tugasan sukarelawan adalah membersihkan kediaman mangsa.

Berikutan itu beliau, meminta kerjasama orang ramai untuk menghulurkan sumbangan dalam bentuk peralatan mencuci rumah, ubat-ubatan, air mineral, dapur, set penjagaan diri seperti berus gigi, ubat gigi selain makanan kering.


Ketepikan perbezaan kita dan pulihkan Malaysia kembali – Tengku Zafrul

KUALA LUMPUR 4 Ogos – Memandangkan negara masih dalam krisis kesihatan dan ekonomi, adalah penting untuk mengetepikan perbezaan dan memberi fokus ke arah tujuan bersama dalam melindungi kehidupan rakyat dan usaha pemulihan, kata Menteri Kewangan Tengku Datuk Seri Zafrul Abdul Aziz.

“Kini, negara kita sedang menghadapi dugaan kesihatan dan ekonomi yang amat besar. Banyak negara termasuk Malaysia, yang telah berjaya mengekang penularan pandemik COVID-19 sebelum ini sedang menyaksikan kenaikan mendadak kes berikutan munculnya varian agresif seperti Delta dan Lambda yang lebih berbahaya kerana mudah tersebar berbanding virus asal.

“Maka, sementara ada antara kita yang ingin terus debat berjela mencari kesalahan pihak lain, hakikatnya kita makin kesempitan ruang dan waktu disebabkan penularan agresif varian baharu,” katanya dalam satu kenyataan hari ini.

Melihat pada situasi genting ini, penting untuk Pelan Pemulihan Negara (PPN) berjalan secepat mungkin, merangkumi enam prinsip utama, termasuk membuka semula ekonomi; membuat keputusan berpandukan sains dan data; mengambil pendekatan ‘seluruh negara’ (whole-of-nation); mewujudkan pelan yang dinamik dan memiliki keanjalan untuk disesuaikan dengan perkembangan semasa.

“PPN adalah usaha yang tulus dan serius, melibatkan pelbagai pendapat dan pakar demi manfaat semua — dari parti pembangkang, badan bukan kerajaan (NGO), komuniti perniagaan serta ahli ekonomi dan pakar kebajikan sosial untuk bersama-sama menuju ke satu arah.

“Intipati utama adalah kesejahteraan nyawa rakyat, sesuatu yang harus dilindungi dengan memastikan keupayaan sistem penjagaan kesihatan, terutamanya dari segi kapasiti untuk bertindak dan Program Imunisasi COVID-19 Kebangsaan (PICK) kita,” kata Tengku Zafrul.

“Kita umpama berada dalam sebuah pesawat udara dan tiba-tiba berlaku kebakaran dalam penerbangan. Pada saat kritikal yang mana semua anak kapal sepatutnya berikhtiar memadamkan api ini, sebaliknya mereka sibuk bergaduh untuk menukar juruterbang. Andainya kita adalah penumpang dalam pesawat berkenaan, bayangkan bagaimana perasaan kita melihat keadaan ini?

“Begitu juga situasinya di negara sekarang, keselamatan nyawa menjadi persoalan dan rakyat acap kali meruntun supaya kita semua bekerjasama dan sepakat membantu negara keluar dari pandemik ini dengan selamat.

“Jadi, kenapakah kita mensia-siakan peluang berharga untuk berkongsi pandangan, ilmu dan sumber secara berhemah melalui PPN? Sememangnya, PPN adalah harapan terbaik kita, satu penyelesaian yang merangkumi kepelbagaian suara, untuk membawa kita keluar dari krisis pandemik ini dengan teratur dan selamat.”

Menurut Tengku Zafrul, atas semangat kesepakatan ini, beliau telah mengundang ahli-ahli politik parti pembangkang untuk mengumpulkan pandangan dari seberapa banyak pihak yang boleh kerana “idea yang baik tetap idea yang baik, tanpa mengira dari mana puncanya”.

“Bahkan, inilah pendirian pihak Kementerian Kewangan semasa Belanjawan 2021 apabila kami menilai pelbagai cadangan sekalipun dari parti pembangkang dalam merangka belanjawan negara.

“Mengetepikan perbezaan masing-masing bukan bermakna kita semestinya bersetuju dengan semua dasar yang dikemukakan oleh kerajaan. Malah, dalam kalangan ahli-ahli majlis juga, ada antara mereka yang paling keras dan lantang mengkritik kerajaan.

“Bagaimanapun, apabila nyawa dalam ancaman dan sistem kesihatan awam sedang tergugat , kita mesti tahu bila untuk hentikan percanggahan dan bekerjasama untuk membawa negara ini keluar dari cengkaman pandemik ini.

Selepas Disember 2021, pemulihan negara akan disokong oleh Belanjawan 2022 bagi menangani usaha melonjakkan ekonomi secara jangka pendek dan Rancangan Malaysia Ke-12, yang akan merangkumi strategi jangka sederhana untuk reformasi struktur ekonomi, kata Tengku Zafrul.

New Zealand yang menjadi teladan dalam usaha memerangi COVID-19, telah menubuhkan sebuah jawatankuasa pelbagai pihak untuk menguruskan tindak balas pandemik negara itu.

“Rakyat berhak menerima sesuatu yang lebih baik dari apa yang berlaku hari ini. Mengapa kita tidak boleh menunjukkan keazaman untuk bekerjasama bagi tujuan menyelamatkan nyawa rakyat?

“Sebenarnya, kita telah pun menyaksikan kerjasama semasa proses meluluskan Rang Undang-Undang Langkah-Langkah Sementara Bagi Mengurangkan Kesan Penyakit Koronavirus 2019 (COVID-19) 2020 di Parlimen pada Ogos tahun lalu, yang saya pasti amat dihargai oleh rakyat kerana ia membolehkan bantuan disalurkan kepada mereka,” katanya.

“Saya percaya semua pihak juga mempunyai keinginan yang kuat untuk melihat negara kita bebas dari cengkaman pandemik global ini. Marilah kita rebut peluang untuk bekerjasama bagi memastikan agar Malaysia kembali ke landasan pertumbuhannya.

“Saya mendoakan agar kewarasan mengatasi kegilaan berpolitik, dan supaya kita semua aman daripada pertelingkahan yang tanpa batasan. Jangan biarkan perbezaan kita meruntuhkan semangat Malaysia untuk menyuburkan kembali negara yang kita sayangi.

“Ayuh ketepikan perbezaan di antara kita. Kita mampu berganding bahu memenangi perang melawan COVID-19, dan biarlah kejayaan itu kelak diraikan sebagai sesuatu yang kita semua telah Menang Bersama,” tegas beliau.


Pelancongan Melaka ‘tidak cuti’ Aidilfitri ini

BANDARAYA MELAKA 18 April – Hampir kesemua tarikan pelancongan Negeri Melaka akan beroperasi seperti biasa sepanjang Aidilfitri ini, kata Exco Pelancongan, Warisan, Seni dan Budaya negeri Datuk Abdul Razak Abdul Rahman.

Beliau berkata, ia bagi membolehkan anak rantau yang pulang ke kampung untuk berhari raya dapat mencuri peluang untuk merasai tarikan pelancongan yang tersedia di negeri ini.

Menurutnya, antara produk pelancongan yang boleh dinikmati pengunjung sepanjang Aidilfitri ialah seperti Melaka River Cruise, Menara Taming Sari, muzium-muzium dan lain-lain lagi.

“Bila tiba musim perayaan terutama Hari Raya Aidilfitri sudah pasti ramai yang akan berkunjung ke Melaka dan kita telah bersedia untuk menerima kehadiran mereka khususnya yang datang dari luar Melaka.

“Jadi, tarikan pelancongan utama kita akan beroperasi seperti biasa memandangkan pekerja dalam sektor ini berbilang bangsa yang mana ia tidak menjadi masalah untuk produk-produk kita menerima kunjungan orang ramai,” katanya.

Beliau berkata demikian pada sidang media selepas Majlis Iftar Ramadan Bersama Penggiat Industri Pelancongan Negeri Melaka di sebuah hotel, di Bukit Cina, di sini, semalam.

Hadir sama, Exco Kesihatan, Sumber Manusia dan Perpaduan negeri Ngwe Hee Sem; Timbalan Exco Pelancongan, Warisan, Seni dan Budaya negeri Datuk Zaidi Attan; Pengurus Besar Bahagian Promosi Pelancongan (BPP) Melaka Sa’ari Basiron dan ketua-ketua jabatan serta penggiat industri pelancongan.

Dalam pada itu, Abdul Razak berkata, pihaknya bersama Bahagian Promosi Pelancongan (BPP) Negeri Melaka akan turut mengadakan majlis sambutan kepulangan anak rantau ke Melaka.


Malaysia dapat bekalan 12.8 juta dos vaksin COVID-19 tahun depan

Perdana Menteri berkata penghantaran bekalan pertama sebanyak satu juta dos akan dibuat pada suku pertama tahun depan disusuli dengan 1.7 juta (suku kedua), 5.8 juta (suku ketiga) dan 4.3 juta dos pada suku keempat tahun depan.

Beliau berkata pemerolehan bekalan daripada Pfizer itu adalah hasil perjanjian pembelian awal ditandatangani kerajaan dengan syarikat itu melalui Kementerian Kesihatan Malaysia (KKM), Selasa lalu.

“Perjanjian dengan syarikat berkenaan bertujuan memastikan kerajaan mempunyai akses kepada data untuk menilai kualiti, keselamatan dan keberkesanan di samping menjamin akses kepada vaksin itu sekiranya sedia untuk diedarkan oleh pihak syarikat.

“Pfizer pada 9 Nov lalu menyatakan bahawa analisis data interim pertama menunjukkan keberkesanan vaksin adalah 95 peratus,” katanya pada sidang media di sini.


Seramai 129 individu ditahan ingkar arahan PKPP

KUALA LUMPUR 15 Ogos  – Seramai 129 individu ditahan atas kesalahan ingkar arahan Perintah Kawalan Pergerakan Pemulihan (PKPP) semalam, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata daripada jumlah itu, 20 direman manakala 109 individu lagi dikenakan kompaun, kerana terlibat dalam aktiviti kehadiran orang ramai yang menyukarkan penjarakan fizikal.

“Polis telah membuat 66 sekatan jalan raya dan memeriksa 25,368 kenderaan, bagi mengekang kemasukan pendatang asing tanpa izin,” katanya dalam kenyataan perkembangan Perintah Kawalan Pergerakan Pemulihan (PKPP), yang masuk hari ke-67 hari ini.

Mengenai kuarantin wajib katanya, seramai 11,236 individu telah pulang ke tanah air melalui pintu masuk sempadan antarabangsa sejak 24 Julai lepas sehingga semalam, dan ditempatkan di 60 hotel dan lima Institut Latihan Awam (ILA).

“Mereka telah pulang dari 31 negara, antaranya, Filipina, Thailand, Indonesia, Kemboja, Singapura, Vietnam, Brunei, Qatar, Pakistan, Arab Saudi, Hong Kong, India, Emiriah Arab Bersatu (UAE), Jepun, dan Iran,” katanya.

Beliau berkata, polis juga telah memeriksa 914 individu yang sedang menjalani kuarantin wajib di rumah semalam dan mendapati kesemua mereka patuh prosedur operasi standard (SOP) yang ditetapkan.

Sementara itu, Ismail Sabri berkata Kementerian Perdagangan Dalam Negeri dan Hal Ehwal Pengguna (KPDNHEP), membuat pemantauan harian ke atas 12 jenis bekalan barangan di 726 premis perniagaan, termasuk peruncit (538), pemborong (158) dan pengilang (30).

“Pegawai penguatkuasa KPDNHEP juga telah melakukan 1,163 pemeriksaan khas Pematuhan SOP PKPP dan kesemua premis turut mematuhi SOP yang ditetapkan,” jelasnya.

Berhubung Ops Sanitasi Awam pula katanya, sebanyak 12 operasi meliputi sembilan zon di empat negeri iaitu Sabah, Sarawak, Pahang, dan Melaka dilakukan semalam.

Dalam pada itu, katanya Lembaga Pembangunan Industri Pembinaan Malaysia (CIDB), telah membuat pemeriksaan di 74 tapak binaan di seluruh negara semalam, melibatkan 52 anggota penguatkuasa.

“Daripada jumlah itu, pemeriksaan CIDB telah mendapati 73 tapak binaan telah patuh SOP yang ditetapkan, manakala satu tapak binaan tidak patuh pada SOP dan diberi amaran,” kata Ismail Sabri.


PM dijadual rasmi HAWANA 2022 di Melaka, Ahad ini

Jawatankuasa Publisiti dan Promosi HAWANA 2022 menerusi kenyataan hari ini berkata pada majlis yang turut dihadiri wartawan dari beberapa negara ASEAN itu, perdana menteri dijadual menyampaikan ucapan perasmiannya pada 2.30 petang.

Menurut kenyataan itu, antara perkara yang bakal menjadi tumpuan pada sambutan perayaan terbesar khusus untuk pengamal media itu tahun ini ialah Deklarasi Melaka yang menggariskan hala tuju kewartawanan dan industri media negara.

Majlis yang bertemakan ‘Suara Jelata, Aspirasi Negara’ itu juga akan menyaksikan penghormatan diberikan kepada wartawan profesional, individu dan organisasi menerusi Anugerah HAWANA 2022.

“Pemilihan dibuat terhadap penerima yang telah memberi sumbangan besar bukan sahaja dalam bidang kewartawanan tetapi juga dalam membentuk minda rakyat menerusi karya-karya yang dihasilkan,” menurut kenyataan itu.

Pada sebelah pagi, satu Forum Media Nasional akan diadakan sebagai platform ketua-ketua pengarang, pengarang dan tokoh media berbincang mengenai kepentingan masa depan industri media, terutamanya apabila berhadapan dengan perubahan teknologi dan persekitaran yang semakin mencabar.

Sementara itu, pada malam esok (28 Mei) pengamal media akan diraikan dalam majlis jamuan makan malam bersama Yang Dipertua Negeri Melaka Tun Mohd Ali Rustam anjuran kerajaan Melaka.

HAWANA yang disambut setiap tahun pada 29 Mei merupakan pengiktirafan dan penghargaan kerajaan atas sumbangan pengamal media dalam membantu membangunkan negara dan mengukuhkan perpaduan masyarakat.

HAWANA 2022 dianjurkan oleh Kementerian Komunikasi dan Multimedia Malaysia (K-KOMM) dan dilaksanakan oleh Pertubuhan Berita Nasional Malaysia (Bernama) dengan penglibatan organisasi media dan kerjasama kerajaan Melaka.

Beberapa negara lain seperti China dan Indonesia telah lama meraikan Hari Wartawan dan negara berkenaan memberi pengiktirafan secara rasmi atas jasa dan perjuangan golongan wartawan setiap tahun. – BERNAMA


Kerajaan Persekutuan akan dibentuk dalam masa terdekat – Muhyiddin

Menurutnya beliau telah menerima kunjungan Pengerusi Gabungan Parti Sarawak (GPS) Tan Sri Abang Johari Tun Openg dan Presiden PAS Tan Sri Abdul Hadi Awang pagi ini berkenaan perkara itu.

“Rundingan juga sedang dibuat dengan parti-parti lain yang sehaluan dan Ahli Parlimen Bebas. Insya-Allah, kerajaan Persekutuan akan dapat dibentuk dalam masa terdekat,” katanya menerusi hantaran di laman Facebook dan Twitternya, hari ini.

Beliau turut memuat naik sekeping gambar yang memperlihatkan perbincangan antara beliau, Abdul Hadi dan Abang Johari, yang juga merupakan Premier Sarawak.

Pilihan Raya Umum ke-15 (PRU15) semalam menyaksikan situasi Parlimen tergantung apabila tiada parti mendapat majoriti mudah untuk membentuk kerajaan Persekutuan baharu.

Pakatan Harapan (PH) memenangi 82 kerusi, PN (73); Barisan Nasional (30), Gabungan Parti Sarawak (GPS) (22), Gabungan Rakyat Sabah (GRS) (6); Warisan (3); Bebas (2) dan Parti Bangsa Malaysia (PBM) serta Parti Kesejahteraan Demokratik Masyarakat (KDM) masing-masing meraih satu kerusi.

Semalam Muhyiddin yang juga bekas Perdana Menteri berkata PN sedia menjalinkan kerjasama dengan mana-mana parti yang dapat menerima prinsip dan perjuangan gabungan itu dalam membentuk kerajaan yang bersih dan stabil, kecuali dengan PH. – BERNAMA


Dana RM10 juta bantu pengoperasi FAM – Ahmad Faizal

IPOH, 22 Jan – Dana berjumlah RM10 juta yang disumbangkan kerajaan kepada Persatuan Bolasepak Malaysia (FAM) adalah suatu keperluan memandangkan badan induk bola sepak itu mengalami kekangan sumber kewangan selepas terjejas akibat pandemik COVID-19.

Menteri Belia dan Sukan Datuk Seri Ahmad Faizal Azumu berkata kekangan sumber kewangan itu menyebabkan FAM sukar untuk beroperasi secara menyeluruh termasuk dari sudut penganjuran liga di peringkat akar umbi.

“Mereka (FAM) tidak mendapat pendapatan, iaitu hasil daripada penganjuran liga dan ini menyukarkan mereka untuk beroperasi dan atas sebab itu kerajaan membantu.

“Kementerian Belia dan Sukan (KBS) sendiri tentunya akan beri kerjasama penuh kepada FAM untuk mempopularkan lagi sekali gus mengekalkan bola sepak sebagai sukan nombor satu di Malaysia,” katanya pada sidang media selepas merasmikan Akademi Tunas Tambun Perak di Padang Awam Tanjung Rambutan di sini hari ini.

Pada 17 Jan lepas, Perdana Menteri Datuk Seri Ismail Sabri Yaakob dilapor berkata dana sumbangan RM10 juta yang disalurkan kepada FAM membuktikan sokongan kerajaan kepada pembangunan bola sepak negara.

Ahmad Faizal turut menafikan dakwaan kononnya sumbangan kepada FAM itu menyebabkan kerajaan mengambil langkah memotong peruntukan yang sepatutnya disalurkan kepada sukan lain meskipun sukan-sukan tersebut lebih cemerlang dalam mengharumkan nama negara berbanding bola sepak.

“Kerajaan perlu berbelanja mengikut kemampuan. Itu sedang kami lakukan dan apa jua permasalahan kami sedang ambil perhatian yang serius dan akan memastikan ia dapat dirungkai secepat mungkin,” katanya.

Mengenai program hari ini, beliau berkata seramai 150 peserta cilik terdiri daripada kanak-kanak berusia 7 hingga 12 tahun menyertai sesi pemilihan untuk diserapkan dalam Program Pembangunan Bola Sepak Negara (NFDP).

Beliau berkata objektif utama penganjuran program berkenaan adalah untuk menggilap bakat muda sebagai pelapis yang bakal mewarnai arena bola sepak tanah air.

Sementara itu, mengulas mengenai pelantikan bekas Pengarah Pasukan Kebangsaan Persatuan Bolasepak Korea (KFA) Kim Pan Gon selaku ketua jurulatih Harimau Malaya baharu, Ahmad Faizal percaya kredibiliti pengendali itu mampu meningkatkan kembali prestasi dan mutu bola sepak skuad kebangsaan.

Ahmad Faizal berkata keyakinan itu berdasarkan penelitian dan kajian mendalam dilaksanakan FAM dalam mengenal pasti calon bersesuaian untuk mengisi jawatan tersebut, yang ditinggalkan Tan Cheng Hoe.

“Saya ucapkan tahniah kepada jurulatih (Kim Pan Gon) dan tentunya FAM telah mengkaji sebaik mungkin dalam memastikan kriteria-kriteria yang perlu dipenuhi sebelum membuat apa-apa pelantikan,” katanya.

Jurulatih berusia 52 tahun itu akan melapor diri pada pertengahan Februari, dengan kontrak selama dua tahun dan pilihan tambahan dua tahun lagi.- BERNAMA


MetMalaysia keluar amaran ribut petir di 10 negeri

KUALA LUMPUR, 21 Okt – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang yang dijangka berlaku di 10 negeri hari ini.

MetMalaysia dalam kenyataan yang dikeluarkan pada 2.20 petang tadi memaklumkan negeri yang terlibat ialah Kedah meliputi Padang Terap, Sik, Baling, Kulim dan Bandar Baharu; Pulau Pinang; Perak (Kerian, Larut, Matang dan Selama, Hulu Perak, Kuala Kangsar, Kinta, Kampar dan Batang Padang); Kelantan (Jeli, Kuala Krai dan Gua Musang) serta Terengganu (Besut, Hulu Terengganu, Marang, Dungun dan Kemaman).

Selain itu, Pahang (Tanah Tinggi Cameron, Lipis, Raub, Jerantut, Bentong, Temerloh dan Kuantan); Negeri Sembilan (Seremban, Port Dickson, Kuala Pilah dan Rembau) dan Johor (Batu Pahat, Kluang, Mersing, Pontian, Kulai, Kota Tinggi dan Johor Bahru).

Di Sarawak pula meliputi Betong (Saratok dan Kabong), Sarikei, Sibu (Sibu dan Selangau), Mukah, Kapit (Belaga), Bintulu, Miri (Telang Usan dan Marudi) dan Limbang, serta Tawau, Sandakan (Tongod, Kinabatangan dan Sandakan) dan Kudat (Pitas dan Kudat) di Sabah.


Kanak-kanak perempuan tiga tahun maut ditinggal dalam kereta

JOHOR BAHRU 29 April. – Seorang kanak-kanak perempuan berusia tiga tahun ditemukan meninggal dunia setelah ditinggalkan beberapa jam di dalam kereta oleh neneknya di Sungai Tiram, Ulu Tiram, di sini, Ahad lalu.

Ketua Polis Daerah Seri Alam Superintendan Ishak berkata, pihaknya menerima satu laporan daripada pihak Hospital Sultan Ismail (HSI) mengenai kes ‘Brought In Death’ melibatkan kematian seorang kanak-kanak berumur 3 tahun pada 6.41 petang.

Hasil siasatan mendapati pada hari sama, nenek mangsa yang berusia 59 tahun telah membawa mangsa bersama kakak mangsa ke sekolah di sekitar Sungai Tiram kira-kira 1 tengah hari dengan menaiki kereta jenis Perodua Alza.

Beliau berkata mangsa kemudian ditinggalkan di dalam kereta di rumahnya di Kampung Sungai Tiram, Ulu Tiram Johor tanpa disedari oleh nenek mangsa dan enjin kereta turut dimatikan.

Mohd Sohaimi berkata kira-kira 6 petang ibu mangsa menyedari mangsa tiada di dalam rumah dan telah mencari di sekitar kawasan rumah namun tidak menjumpai.

“Nenek mangsa kemudiannya mula menyedari mangsa berada di dalam kereta dan mendapati mangsa telah tidak sedarkan diri di lantai bawah tempat duduk belakang.

“Hasil bedah siasat oleh doktor di Hospital Sultan Ismail pada Isnin mendapati keadaan tubuh badan mangsa adalah sihat dan tiada sebarang kesan lebam atau luka akibat didera. Doktor mengesahkan punca kematian mangsa adalah disebabkan ‘Heat Stroke Due To Vehicular Entrapment’ iaitu strok haba akibat terperangkap di dalam kenderaan,” katanya dalam satu kenyataan, di sini semalam.

Kes disiasat menurut Seksyen 31 (1) (a) Akta Kanak-Kanak 2001 yang jika sabit kesalahan boleh dihukum penjara selama tempoh tidak melebihi 20 tahun atau dengan denda tidak melebihi RM50,000, atau kedua-duanya.


Agong zahir ucapan Selamat Ulang Tahun ATM Ke-87

KUALA LUMPUR, 16 Sept. – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menzahirkan ucapan selamat menyambut Hari Angkatan Tentera Malaysia (ATM) ke-87 kepada seluruh warga angkatan tentera termasuk veteran serta semua yang pernah berkhidmat dengan ATM.

Seri Paduka turut menzahirkan setinggi penghargaan kepada anggota ATM, khususnya yang bertugas di barisan hadapan yang telah bertungkus-lumus mengorbankan masa dan tenaga dalam membantu kerajaan membendung penularan pandemik COVID-19 sejak awal tahun ini.

“Selaku pemerintah tertinggi ATM, Seri Paduka Baginda amat menyanjung tinggi dan merakamkan setinggi penghargaan atas jasa, khidmat bakti dan pergorbanan yang dicurahkan oleh seluruh warga dan bekas anggota ATM dalam melindungi kedaulatan dan keselamatan negara yang kita cintai bersama ini.

“Semoga ATM terus menjadi sebuah angkatan yang disegani dan dihormati di persada antarabangsa,” titah Seri Paduka melalui hantaran yang dimuat naik dalam akaun Facebook Istana Negara hari ini.


Ragbi: Isu dana, pemilihan lokasi stadium dirujuk kepada MSN

IPOH, 22 Jan – Kesatuan Ragbi Malaysia (KRM) akan berbincang dengan Majlis Sukan Negara (MSN) untuk mencari jalan penyelesaian terbaik berhubung pemilihan lokasi baharu pusat latihan dan stadium pertandingan bagi skuad negara.

Presiden KRM Datuk Shahrul Zaman Yahya berkata kekangan peruntukan dan masalah pemilihan lokasi berkenaan antara yang bakal dibangkitkan pihaknya dalam pertemuan itu, malah perkara tersebut akan turut dipanjangkan kepada Kementerian Belia dan Sukan (KBS).

“Apabila (pembinaan) stadium ditender (sebelum ini), lokasi pada masa itu belum dimuktamadkan. Selepas tender diberikan, didapati kos kerja tanah melambung tinggi.

“Bajet diluluskan RM13 juta, tetapi dengan kerja tanah semua, ia mencecah RM35 juta. Jadi kami sedang berbincang dengan MSN untuk tukar lokasi kerana pemilihan lokasi di kawasan Wetlands Putrajaya itu juga bukan senang selain kerja-kerja tanah di kawasan berbukit,” katanya.

Beliau berkata demikian ketika ditemui pemberita selepas majlis pelepasan Larian Baton Ratu Sukan Komanwel Birmingham 2022 oleh Menteri Belia dan Sukan Datuk Seri Ahmad Faizal Azumu di Padang Lintau Kampung Tengku Hussein, Manjoi di sini hari ini.

Shahrul Zaman berkata berikutan kekangan kewangan, pihaknya turut menjangkakan hanya sebuah padang akan dibina sebelum ditambah pada masa akan datang bergantung kepada peruntukan sedia ada.

Dilapor, isu dana membelenggu pasukan ragbi negara termasuk persiapan Skuad Projek Ragbi 2026 atau dikenali sebagai skuad Bunga Raya 7s yang terpaksa menghentikan seketika program latihan mereka berikutan masalah tersebut.

Skuad Bunga Raya 7s akan menyertai Kejohanan Ragbi Asia (ARC) 15 Sebelah yang dijangka berlangsung pada Mei ini, sebelum mengharungi tiga pusingan kelayakan untuk meraih tempat ke saingan Piala Dunia di Perancis, yang bakal berlangsung bermula 8 Sept hingga 21 Okt 2023.

Susulan masalah pemilihan pusat latihan, skuad ragbi terpaksa meneruskan latihan secara bersendirian dan masih menunggu keputusan serta kebenaran penggunaan kemudahan daripada MSN supaya latihan pusat dapat dimulakan.

Sebelum ini, skuad ragbi 7s negara berjaya menempah tiket ke Sukan Komanwel Birmingham 2022 setelah menduduki tempat kedua teratas dalam senarai pasukan dari negara Komanwel yang menyertai Kejohanan Asia Ragbi 7s di Dubai, Emiriah Arab Bersatu (UAE), pada akhir tahun lepas.- BERNAMA


Proses pemutihan, majikan diminta tampil carum pekerja

LENDU 6 Mei – Pertubuhan Keselamatan Sosial (Perkeso) akan melaksanakan proses pemutihan bagi memastikan kesemua majikan di negeri ini mendaftarkan pekerja mereka selewat-lewatnya sehingga akhir Jun depan.

“Terdapat kira-kira 42,000 majikan yang sudah mendaftar dan mencarumkan pekerja mereka yang keseluruhan seramai 320,000 di Negeri Melaka. Dianggarkan berbaki 18 peratus yang masih gagal berbuat demikian.

“Oleh itu dalam tempoh dua bulan ini kita minta untuk mereka tampil walaupun hanya menggaji seorang pekerja. Majikan perlu mendaftar dan mencarumkan individu yang diambil bekerja,” katanya.

Beliau berkata demikian ketika ditemui selepas melakukan kunjungan Skuad Perkeso Prihatin ke rumah waris penerima Faedah Pengurusan Mayat di Kampung Solok Duku, di sini, semalam.

Hadir sama Timbalan Exco Kesihatan, Sumber Manusia dan Perpaduan Negeri, Siti Faizah Abd Azis serta Ahli Dewan Undangan Negeri (Adun) Lendu Datuk Seri Utama Sulaiman Md Ali,

Abd Razak berkata, bermula 1 Julai operasi besar-besaran pintu ke pintu akan dijalankan dan sekiranya didapati masih ada majikan yang ingkar tiada lagi kompromi sebaliknya kompaun akan dikeluarkan.

“Kita sudah beri tempoh dua bulan dan pada Julai operasi siang, malam akan dilakukan jika masih ada yang tidak mencarum tindakan kompaun dan pendakwaan akan dilakukan.

“Dalam operasi itu nanti kita akan pastikan tiada majikan yang akan terlepas kerana kita sebagai agensi bertanggungjawab tidak mahu hak pekerja dinafikan,” katanya.

“Sebelum ini majikan memberi alasan tidak mencarum kerana individu yang digaji hanya pekerja sambilan dan masih dalam tempoh percubaan. Untuk makluman pekerja ini layak menerima perlindungan daripada Perkeso bermula dari hari pertama dia mula bekerja,” katanya.


All England: Zii Jia berhadapan dengan Momota di peringkat suku akhir

KUALA LUMPUR, 18 Mac – Saingan suku akhir Kejohanan All England kali ini menjanjikan aksi perlawanan yang pasti menarik perhatian ramai peminat badminton, apabila pemain perseorangan lelaki nombor satu negara Lee Zii Jia akan berhadapan dengan pemain nombor dua dunia Kento Momota dari Jepun.

Penyandang juara Zii Jia, mara ke peringkat lapan terakhir selepas menyingkirkan pemain Kanada Brian Yang dengan 26-24, 21-11 pada pusingan kedua di Arena Birmingham pada Khamis (awal Jumaat di Malaysia).

Juara 2019 Momota pula melangkah ke saingan suku akhir dengan menundukkan Heo Kwanghee dari Korea Selatan 21-16, 21-12, yang boleh dikatakan sebagai aksi balas dendam, selepas beliau tewas dalam Sukan Olimpik Tokyo dan Piala Thomas tahun lepas.

“Saya tahu bahawa saya akan berhadapan dengan pemain yang sama, Zi Jia, di gelanggang sama semasa saya tewas tahun lepas, namun saya tidak mahu fikirkan sangat mengenainya, saya akan lakukan yang terbaik,” kata Momota kepada media rasmi All England selepas menamatkan perlawanan.

Dalam 10 pertembungan dengan Momota sebelum ini, Zii Jia hanya pernah menang dua kali, dan kali pertama adalah pada suku akhir All England 2021.

Pasangan beregu campuran Tan Kian Meng-Lai Pei Jing turut berjaya melangkah ke peringkat suku akhir selepas menumpaskan pasangan Thailand Supak Jomkoh-Supissara Paewsampran 21-19, 21-17.

Sementara itu impian beregu lelaki negara Aaron Chia-Soh Wooi Yik untuk memenangi gelaran juara BWF Tour buat julung kalinya, musnah sekali lagi.

Pemenang pingat gangsa Olimpik Tokyo yang menjadi pilihan ketujuh dunia tumpas di tangan pasangan nombor 19 dunia He Ji Ting-Tan Qiang dari China, dengan straight set 15-21, 19-21.

Pemenang pingat perak Olimpik Rio 2016 Goh Liu Ying yang digandingkan dengan Ong Yew Sin turut menerima nasib yang sama apabila tumpas 5-21, 15-21 kepada pilihan kedua Zheng Si Wei-Huang Ya Qiong dari China dalam beregu campuran.

Satu lagi beregu campuran negara Hoo Pang Ron-Cheah Yee See juga terkandas, apabila tewas di tangan pasangan Indonesia Praveen Jordan-Melati Oktavianti dengan 21-16, 21-14.

Dalam satu lagi perlawanan perseorangan lelaki, Liew Daren tewas kepada pemain Taiwan Chou Tien Chen dengan 21-18, 13-21, 9-21. – BERNAMA


76 anak sulung masuk universiti

DURIAN TUNGGAL 2 Oktober – Seramai 76 pelajar B40 dipilih melanjutkan pelajaran ke universiti awam menerusi Program Pembangunan Siswa Sulung Keluarga Malaysia (SULUNG) tahun ini.

Menteri Pegajian Tinggi, Datuk Seri Dr Noraini Ahmad berkata, program itu menjadi perintis bagi membantu anak pertama dalam keluarga ke menara gading.

“Lapan uniersiti awam terlibat dalam program ini, pelajar bukan saja diberikan laluan khusus masuk ke universiti, tetapi ditawarkan biasiswa, asrama dan diberikan ‘mentoring’ sehingga mereka berjaya mendapat pekerjaan.

Beliau berkata demikian kepada pemberita selepas menyerahkan surat tawaran melanjutkan pelajaran di bawah program SULUNG di Taman Seri Bayan, Gangsa, di sini, hari ini.

Muhammad Hakimi merupakan anak sulung daripada tiga beradik yang berpeluang melanjutkan pelajaran mulai 12 Oktober ini di peringkat ijazah bagi jurusan elektronik selama empat tahun.


Pelakon terlibat kes pukul dibebas dengan jaminan polis

KUALA LUMPUR, 20 Jun – Seorang pelakon lelaki yang ditahan kerana disyaki terlibat kes pukul seorang penduduk kondominium di Sentul di sini Khamis lepas telah dibebaskan dengan jaminan polis tengah hari tadi.

Ketua Polis Daerah Sentul ACP Beh Eng Lai berkata lelaki warga tempatan berusia 30-an yang direman bagi membantu siasatan itu, telah dibebaskan dengan jaminan selepas polis selesai merekodkan keterangannya.

Beliau ketika dihubungi berkata kertas siasatan melibatkan suspek akan dilengkapkan segera untuk dirujuk kepada Timbalan Pendakwa Raya dalam masa terdekat untuk arahan lanjut.

Beberapa media sebelum ini pelakon itu ditahan selepas dikatakan menumbuk dan menendang seorang lelaki yang dipercayai sedang bertengkar dengan pengawal keselamatan kodominium berkenaan. – BERNAMA


Keindahan pohon tekoma Taman Bandar Baru Utama jadi tumpuan

LENDU 29 Mac – Keindahan bunga dihasilkan deretan pokok tekoma berwarna merah jambu dan putih di Taman Bandar Baru Utama, di sini menjadi tumpuan penduduk sekitar daerah ini.

Sejak Sabtu, lokasi berhampiran Pusat Khidmat Rakyat Ahli Parlimen Masjid Tanah, Datuk Mas Ermieyati Samsudin itu dikunjungi ramai penggemar pemandangan indah yang dihasilkan bunga berkenaan.

Bagi Nazri Bahari, 49, keindahan pemandangan itu seolah-olah membawanya ke Jepun yang terkenal dengan keindahan pohon sakura yang mengeluarkan daun yang hampir sama keindahannya.

“Walaupun tidak seratus peratus sama seperti pokok sakura negara matahari terbit, sekurang-kurangnya pemandangan di sini agak sama seperti yang ada di Jepun,” katanya.

Beliau dan isteri, Siti Suhaila Sufian, 47, dan anak, Nur Kasih Erina, 13, mengambil kesempatan merakam saat indah berada di bawah pohon bunga tekoma yang didominasi warna merah jambu dan putih di Taman Bandar Baru Utama, di sini.

Guru di Sekolah Menengah Kebangsaan (SMK) Seri Pengkalan, Alor Gajah itu berkata, peluang menyaksikan keindahan pokok berkenaan seolah-olah membawa fikiran dan tubuhnya ke Jepun yang terkenal dengan keindahan pokok sakura.

“Insya-Allah satu hari nanti saya akan ke sana (Jepun) bersama isteri dan anak tetapi buat masa ini, biarlah keindahan di sini kami abadikan sebagai ganti keindahan yang di Jepun,” katanya ketika ditemui di lokasi berkenaan.

Sejak beberapa hari lalu, deretan pokok yang nama saintifiknya ‘Tecoma stans’ daripada keluarga Bignoniaceae yang berasal dari benua Amerika mengeluarkan bunga merah jambu dan putih, sekali gus mengindahkan pemandangan di lokasi berkenaan.

Ia menarik kehadiran ramai penduduk Masjid Tanah dan sekitarnya untuk merakamkan keindahan bunga yang bukan setakat menghiasi pokok, malah yang gugur memenuhi rumput.

Mohd Qalus Nazri, 37, berkata beliau dan isteri Normaisara Mustafa, 37 serta empat anak mengambil kesempatan itu untuk merakamkan pemandangan indah di lokasi itu.

“Kami datang dari Tanjung Kling untuk ke rumah mentua saya di Kampung Jeram, di sini tetapi sebaik saja melintas kawasan ini, kami amat teruja menyaksikan keindahan pokok ini.

“Anak kami amat ceria mengutip daun merah jambu dan putih sebelum melayangkannya ke udara seolah-olah musim bunga di Jepun, ada di negara kita,” katanya.

“Pada musim kering antara Januari hingga Mac setiap tahun, bunga pokok di kawasan ini berwarna merah jambu dan putih, sekali gus mengundang orang ramai bergambar di sini,” katanya.

Bunga seumpama itu dijangka semakin berkurangan apabila musim hujan dijangka bermula berikutan Monsun Barat Daya yang lazimnya bertiup antara April hingga Jun, katanya.


PDRM akan kaji semula pemindahan anggota terlibat salah laku ke Sabah, Sarawak

Pejabat Setiausaha Kerajaan Sarawak dalam kenyataan hari ini memaklumkan pihaknya telah membuat semakan dengan pejabat Pesuruhjaya Polis Sarawak, dan dimaklumkan bahawa belum ada anggota yang dimaksudkan melaporkan diri di Kontinjen Polis Sarawak setakat ini.

Menurut kenyataan itu Kerajaan Sarawak menyambut baik usaha PDRM bagi menambah bilangan anggota untuk memantapkan lagi kawalan keselamatan demi kesejahteraan rakyat Sarawak, namun berharap PDRM menempatkan pegawai dan anggota yang berintegriti tinggi serta bebas dari sebarang siasatan jenayah.

“PDRM menyambut baik saranan kerajaan Sarawak dan memaklumkan bahawa keputusan pertukaran itu akan dikaji semula oleh pucuk pimpinan PDRM,” menurut kenyataan itu.

Sementara itu dalam kenyataan berasingan Ketua Menteri Sabah Datuk Seri Hajiji Noor berkata pihaknya akan mendapatkan penjelasan daripada PDRM berhubung perkara itu.

Beliau juga meminta supaya pihak polis memaklumkan dan berbincang dengan beliau sebagai Pengerusi Jawatankuasa Keselamatan Negeri sebelum tindakan seumpama itu dilaksanakan.

“Kerajaan Negeri Sabah memandang serius tindakan polis memindahkan sembilan anggotanya yang dipercayai terlibat kes peras ugut ke Sabah dan Sarawak, tanpa mendapat pandangan dari Kerajaan Negeri terlebih dahulu.

“Saya memandang serius perkara ini walaupun tindakan itu mungkin sebagai satu prosedur atau tindakan disiplin yang diambil jabatan berkenaan terhadap anggota mereka,” katanya.

Timbalan Ketua Polis Selangor Datuk S.Sasikala Devi sebelum ini dilaporkan berkata sembilan anggota polis yang disiasat selepas dipercayai terlibat kes pemerasan seorang ahli perniagaan di Gombak, Selangor mengenai pemilikan dadah baru-baru ini telah ditempatkan untuk bertugas di Sabah dan Sarawak. – BERNAMA


TNB ucap takziah kepada keluarga kanak-kanak maut dipercayai dihempap tiang elektrik

ALOR SETAR, 30 Nov – Tenaga Nasional Berhad (TNB) mengucapkan takziah kepada keluarga kanak-kanak lelaki yang maut dipercayai dihempap longgokan tiang elektrik di Kampung Belukar, Changlun di Bukit Kayu Hitam dekat Kubang Pasu petang semalam.

TNB dalam satu kenyataan hari ini memaklumkan pihaknya turut bersimpati terhadap keluarga dua kanak-kanak yang sedang menerima rawatan di Hospital Jitra selepas terlibat dalam kejadian sama.

Semalam, Bernama melaporkan seorang kanak-kanak lelaki maut manakala dua lagi rakannya ditemukan dalam keadaan tidak sedarkan diri selepas dipercayai dihempap longgokan tiang elektrik di Kampung Belukar itu dan kesemua mangsa berumur antara 10 dan 11 tahun.

Pengarah Jabatan Bomba dan Penyelamat Malaysia (JBPM) Kedah Penolong Kanan Pesuruhjaya Bomba Sayani Saidon dilaporkan berkata pihaknya menerima panggilan kecemasan berhubung kejadian itu pada pukul 5.33 petang.

“Justeru, TNB mengulangi peringatan kepada orang ramai agar tidak menghampiri tapak kerja dan menyentuh barang-barang binaan bagi mengelakkan sebarang kejadian yang tidak diingini berlaku,” menurut kenyataan itu.

TNB juga menasihati orang ramai supaya tidak menyebarkan sebarang gambar atau video kejadian itu dan membuat spekulasi, sebaliknya memberi ruang kepada pihak berkuasa menjalankan sisatan selain menghormati perasaan dan sensitiviti keluarga mangsa terbabit.


Lelaki ditahan miliki air ketum, dadah

KUALA LUMPUR, 22 Mei – Seorang lelaki warga tempatan ditahan kerana disyaki memiliki dadah dan air ketum di perkarangan Dewan Beringin, Taman Sri Gombak di sini, kelmarin.

Ketua Polis Daerah Gombak ACP Zainal Mohamed Mohamed berkata ketika tangkapan, polis telah merampas dua biji pil disyaki dadah jenis Erimin 5, sebotol dan lima bungkusan plastik lut sinar disyaki air ketum.

Zainal Mohamed berkata pada 9.55 pagi tadi, IPD Gombak telah mengesan satu hantaran status di laman sosial menyatakan “Malam tadi salah seorang staff Pejabat Penyelaras DUN Gombak Setia diberkas bersama empat beg ketum yang disimpan di dalam pejabat”.

“Hasil siasatan mendapati suspek bukan salah seorang petugas di Pejabat Penyelaras DUN Gombak Setia. Rampasan dibuat dalam sebuah khemah di perkarangan Dewan Beringin dan bukan di dalam Pejabat Penyelaras DUN Gombak Setia seperti yang dinyatakan dalam status yang tular itu.

“Dewan Beringin, Taman Sri Gombak merupakan dewan serbaguna yang digunakan oleh masyarakat Taman Sri Gombak serta kawasan sekitarnya,” katanya dalam kenyataan malam tadi.

Zainal Mohamed berkata suspek kini ditahan reman selama empat hari untuk membantu siasatan dan kes disiasat di bawah Seksyen 12 (2) Akta Dadah Berbahaya 1952 dan Seksyen 30 (3) Akta Racun 1952. – BERNAMA


JAIM siasat dakwaan aktiviti pemujaan di Pulau Besar

PULAU BESAR 30 Jan – Kerajaan negeri menyiasat kesahihan dakwaan video tular mengenai kegiatan ritual atau pemujaan ajaran sesat ‘Islam Melayu’ di Pulau Besar sejak kelmarin.

Video berdurasi lapan minit lima saat itu tular di media sosial Facebook, memaparkan mengenai kegiatan ajaran sesat dan aktiviti ritual yang didakwa berlaku di pulau berkenaan.

Pengarah Jabatan Agama Islam Melaka (JAIM), Datuk Azahan Md Samat berkata, ajaran sesat berkenaan dalam perhatian pihaknya dan JAIM sedang bekerjasama dengan jabatan agama di negeri lain untuk membantu siasatan sebelum tindakan sewajarnya diambil.

“Pemantauan berkala yang kami lakukan di Pulau Besar tidak pernah berjumpa dengan kumpulan ini dan mereka dipercayai datang ke Pulau Besar sekali sekala.

“Namun JAIM akan terus melakukan pemantauan dan sekiranya orang awam terserempak dengan aktiviti kumpulan tersebut, mereka dinasihatkan agar melaporkan segera kepada JAIM,” katanya ketika dihubungi di sini, hari ini.

Dalam pada itu, Penasihat Agama kepada Ketua Menteri, Datuk Kamarudin Sidek berkata, pihaknya tidak menyangka dakwaan ajaran berkenaan aktif semula dengan mengaitkan pulau itu sebagai lokasi acara ritual oleh kumpulan ajaran sesat berkenaan.

Menurutnya, JAIM sentiasa membuat pemantauan di pulau berkenaan bagi mencegah perkara khurafat, manakala Jabatan Mufti juga sedang menyiasat kebenaran video tular tersebut.

“Sekiranya video yang ditularkan itu bertujuan untuk memperingati keburukan mengamalkan ajaran sesat itu, ia sewajarnya disokong, namun apabila ia turut mengaitkan Pulau Besar maka kita perlu memandang serius perkara ini.

“Kita juga juga menyokong dan memandang positif nasihat diberikan oleh Yang Dipertua Yayasan Dakwah Islamiah Malaysia (Yadim), Nasrudin Hassan agar orang ramai tidak terpengaruh ajaran mengaitkan kelahiran agama baharu dikenali ‘Agama Melayu’ itu,” katanya.


Pemilik premis disaran semak status risiko COVID-19 pengunjung

KUALA LUMPUR, 30 April – Pemilik premis, terutama di tempat berisiko tinggi seperti restoran disaran menyemak status risiko COVID-19 pengunjung menerusi aplikasi MySejahtera, kata Menteri Kesihatan Khairy Jamaluddin.

Beliau berkata tindakan itu bagi memastikan individu dengan status ‘High Risk’ (Risiko Tinggi) pada aplikasi MySejahtera iaitu kes positif COVID-19 dan individu yang diberi arahan Perintah Pengawasan dan Pemerhatian (HSO), tidak dibenarkan masuk ke premis tersebut.

Menurut Khairy, jika status pengunjung didapati berisiko tinggi, tindakan penguatkuasaan boleh dikenakan di bawah Akta Pencegahan dan Pengawalan Penyakit Berjangkit 1988 (Akta 342) kerana gagal mematuhi peraturan ditetapkan selain mendatangkan risiko kepada orang ramai.

“Seperti di pusat beli-belah yang mempunyai banyak pintu…tidak perlu (semak status pengunjung di setiap pintu) tetapi kita sarankan pemilik premis ataupun pasukan penguat kuasa melakukan semakan status risiko pengunjung secara rawak.

“Saya minta kepada orang ramai, apabila pemilik premis minta untuk menyemak profil mereka, bagilah kerjasama kepada pemilik premis, jangan tidak mahu tunjuk. Ini untuk keselamatan semua orang, kita dalam proses peralihan,” katanya.

Beliau berkata demikian kepada pemberita selepas Majlis Menandatangani Memorandum Persefahaman (MoU) antara Clinical Research Malaysia (CRM) dan Inisiatif bagi Ubat Untuk Penyakit yang Diabaikan (DNDi) di sini, semalam.

Turut hadir, Ketua Pengarah Kesihatan Tan Sri Dr Noor Hisham Abdullah, Timbalan Ketua Pengarah Kesihatan (Penyelidikan dan Sokongan Teknikal) Datuk Dr Hishamshah Mohd Ibrahim dan Pengarah Pejabat Asia Tenggara DNDi Jean-Michel Piedagnel.

Mengenai majlis itu, Khairy berkata Kementerian Kesihatan (KKM) berhasrat untuk meneruskan usaha dalam memantapkan persediaan terhadap wabak denggi serta menyingkirkan penyakit endemik itu menjelang 2030.

“Saya harap lebih banyak usaha dan sokongan dapat diberi kepada penyakit yang diabaikan terutama penyakit tropika seperti denggi memandangkan penyakit itu tidak mendapat tumpuan sewajarnya kerana tidak berlaku di negara kaya, tetapi di negara seperti Asia Tenggara, Afrika dan lain-lain.

“KKM berminat untuk meneruskan perkongsian sedia ada dengan DNDi yang telah menerajui teladan dalam mewujudkan rawatan Hepatitis C yang selamat, berpatutan dan berkesan, yang diperoleh melalui usaha kerjasama antara negara membangun, termasuk Malaysia,” katanya.

Sementara itu, dalam majlis lain, Khairy turut menyaksikan penyerahan dan pengagihan 400 pek juadah berbuka puasa daripada Pengarah Urusan Kumpulan Pharmaniaga Berhad (Pharmaniaga) Datuk Zulkarnain Md Eusope kepada Pengarah Hospital Kuala Lumpur (HKL) Datin Paduka Dr Rohana Johan di HKL.

Penyerahan juadah itu sebagai penghargaan Pharmaniaga kepada kakitangan beberapa hospital awam dan ibu pejabat polis daerah di Lembah Klang menerusi Program Hero Ramadan. – BERNAMA


Pelajar lelaki meninggal dunia ketika merentas desa di Terengganu

MARANG, 10 Mei – Seorang pelajar tingkatan empat di sebuah sekolah menengah di sini, meninggal dunia ketika sedang menjalani latihan merentas desa pagi tadi.

Ketua Polis Daerah Marang DSP Mohd Zain Mat Dris berkata dalam kejadian pada 8.34 pagi itu, pelajar tersebut, Aman Basri Muhd Rohaizi, 16, dikatakan terjatuh ketika sedang berlari dan pengsan.

“Berdasarkan temu bual bersama beberapa saksi pelajar sekolah yang sama, mereka telah cuba memberi bantuan pernafasan namun keadaan mangsa semakin lemah.

“Guru yang bertugas telah membawa mangsa ke klinik Pengkalan Berangan untuk menerima rawatan namun doktor memaklumkan mangsa telah meninggal dunia,” katanya dalam kenyataan hari ini.

Beliau berkata terdapat luka di bahagian atas kening sebelah kanan, calar di bawah dagu sebelah kiri dan calar di belakang tangan sebelah kiri yang dipercayai berlaku semasa mangsa terjatuh.


UiTM sudah ambil tindakan pensyarah hina pelajar B40

SHAH ALAM 30 Mac – Universiti Teknologi Mara (UiTM) mengambil tindakan sewajarnya terhadap pensyarah yang video tularnya menghina pelajar golongan B40.

Naib Canselornya, Prof Datuk Ts Dr Roziah Mohd Janor berkata, pihaknya prihatin dengan keperluan pelajar terutamanya dalam pembelajaran suasana norma baharu.

Mengulas lanjut, beliau berkata wanita dalam video berkenaan adalah pensyarah kontrak di UiTM Perak cawangan Seri Iskandar dan mengajar di Fakulti Seni Bina Perancangan dan Ukur (FSPU).

Satu video berdurasi satu minit 46 saat tular di media sosial sejak semalam memaparkan seorang pensyarah wanita memarahi pelajar lelakinya berikutan tidak mempunyai komputer, sebaliknya menggunakan telefon pintar dalam kelasnya.


Tempoh pelancongan pulih bergantung pembukaan sempadan luar

SEGAMAT, 22 Mei – Tempoh sektor pelancongan negara untuk kembali pulih seperti sebelum pandemik COVID-19 bergantung kepada pembukaan sempadan negara luar, kata Timbalan Menteri Pelancongan, Seni dan Budaya (MOTAC) Datuk Seri Dr Santhara Kumar.

Jelasnya sumbangan daripada sektor pelancongan pada 2019 yang mencapai RM89 bilion banyak bergantung kepada kedatangan pelancong dari negara luar khususnya China dan India.

“Sekarang China belum buka lagi untuk mereka keluar berkunjung, maksudnya daripada perancangan untuk menerima kehadiran pelancong luar, kita sudah bersedia kalangan pemain industri tetapi ia juga bergantung pada pembukaan sempadan di negara berkenaan,” katanya.

Beliau berkata demikian kepada pemberita selepas majlis penutup Program Pembangunan Kemahiran Komuniti Kraf Catur Kayu Segamat di Kolej Komuniti Segamat 2 di sini.

Beliau diminta mengulas kenyataan Pengerusi Majlis Pemulihan Negara (MPN) Tan Sri Muhyiddin Yassin yang berpendapat tempoh lima tahun disasarkan Tourism Malaysia untuk sektor pelancongan negara kembali pulih adalah terlalu lama.

Santhara berkata bagi meningkatkan sektor pelancongan negara, Malaysia akan turut memberi fokus menarik pelancong dari negara lain seperti negara Timur Tengah. – BERNAMA


Kerajaan luluskan permohonan pelarasan gred pegawai perubatan, pergigian kontrak

KUALA LUMPUR 25 Feb. – Kerajaan telah meluluskan permohonan untuk melaraskan gred Pegawai Perubatan kontrak Gred UD41 ke Gred UD43 dan Pegawai Pergigian kontrak Gred UG41 ke Gred UG44 berasaskan kesetaraan laluan kerjaya pegawai tetap.

Ketua Setiausaha Kementerian Kesihatan (KKM) Datuk Mohd Shafiq Abdullah yang memaklumkan perkara itu berkata, selaras dengan kelulusan mengenai prinsip pelaksanaan urusan itu oleh Jabatan Perkhidmatan Awam (JPA) pada 21 Januari dan kelulusan peruntukan oleh Kementerian Kewangan serta persetujuan pelantikan oleh Suruhanjaya Perkhidmatan Awam pada 24 Februari, pelarasan gred berkenaan akan ditawarkan menerusi sistem e-housemen dan e-dentist bermula hari ini.

“Dengan pelarasan gred ini, diharapkan agar pegawai dapat meningkatkan lagi motivasi dan komitmen masing-masing untuk melaksanakan tugasan dengan lebih cemerlang termasuklah turut bersama dalam membendung dan menangani pandemik COVID-19,” katanya dalam kenyataan hari ini.

Pada masa sama, beliau memaklumkan JPA pada 4 Februari, dan Kementerian Kewangan pada 10 Feb telah meluluskan permohonan untuk menyambung perkhidmatan kontrak seramai 585 Pegawai Perubatan, 1,071 Pegawai Pergigian dan 1,966 Pegawai Farmasi.


Shamsul Iskandar dilantik Setiausaha Politik Kanan PM Anwar

KUALA LUMPUR, 23 Dis – Bekas Ketua Penerangan PKR Pusat Datuk Seri Shamsul Iskandar Md Akin dilantik sebagai Setiausaha Politik Kanan kepada Perdana Menteri Datuk Seri Anwar Ibrahim.

Turut mengangkat sumpah sebagai Setiausaha Politik kepada Perdana Menteri ialah bekas Ahli Parlimen Alor Setar Chan Ming Kai dan Ahmad Farhan Fauzi.

Pada Pilihan Raya Umum ke-15 (PRU15) bulan lalu, Shamsul Iskandar yang juga bekas Ahli Parlimen Hang Tuah Jaya bertanding di Bagan Datuk, namun tewas kepada penyandang Datuk Seri Dr Ahmad Zahid Hamidi.


Terima kasih Muhyiddin atas jasa dan khidmat bakti – Sulaiman

AYER KEROH 16 Ogos – Kerajaan negeri menzahirkan ucapan terima kasih kepada Tan Sri Muhyiddin Yassin sepanjang menggalas tugas sebagai Perdana Menteri dalam tempoh 18 bulan.

Ketua Menteri Melaka, Datuk Seri Utama Sulaiman Md Ali berkata, sepanjang tempoh itu banyak jasa dan khidmat bakti dicurahkan Ahli Parlimen Pagoh itu termasuk memberi perhatian terhadap negeri ini.

“Semoga Allah SWT merahmati negeri dan negara kita, muncul segera cahaya di hujung terowong serta jalan penyelesaian yang baik-baik akan menyudahi kita semua, Insya-Allah,” katanya dalam satu kenyataan di sini, hari ini.

Dalam pada itu, Sulaiman turut menjunjung kasih kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah atas perkenan untuk menerima peletakan jawatan Muhyiddin sebagai Perdana Menteri.

“Bagi pihak Kerajaan Negeri dan rakyat jelata Negeri Melaka juga, patik amat yakin dengan
kebijaksanaan dan kewibawaan Kebawah Duli Yang Maha Mulia Tuanku untuk memperkenan pelantikan Perdana Menteri Malaysia yang baharu bagi memimpin dan mentadbir negara ini yang masih berhadapan dengan krisis kesihatan serta ekonomi,” katanya.


KPLB mohon percepat pelaksanaan JENDELA

BANGI, 15 Julai – Kementerian Pembangunan Luar Bandar (KPLB) mahu pelaksanaan inisiatif Jalinan Digital Negara (JENDELA) di perkampungan Orang Asli, sekolah Jabatan Kemajuan Masyarakat (Kemas), Maktab Rendah Sains Mara (MRSM) dan perkampungan di pedalaman dipercepatkan.

Menterinya Datuk Seri Mahdzir Khalid berkata perkara tersebut telah dibangkitkan dalam satu pertemuan antara KPLB, Jabatan Kemajuan Orang Asli (JAKOA) dan Suruhanjaya Komunikasi dan Multimedia (MCMC) pada 8 Julai lepas.

“Saya minta kalau boleh tolong percepatkan, tidak kira kaedah apa pun boleh kerana yang penting sekolah Kemas, MRSM, di luar bandar boleh dapat liputan,” katanya dalam sidang media selepas Majlis Anugerah Murid Cemerlang Orang Asli (MAMCOA) 2021 di sini hari ini.

Mengenai cabaran pelaksanaan JENDELA di luar bandar, Mahdzir berkata ia turut melibatkan kerajaan negeri sebagai pihak berkepentingan utama kerana melibatkan kawasan yang akan digunakan, selain pihak berkuasa tempatan (PBT).

JENDELA dirangka bagi memberi liputan meluas dan pengalaman kualiti jalur lebar lebih baik untuk rakyat sebagai langkah siap siaga negara beralih kepada teknologi 5G, yang dilaksanakan secara berperingkat dengan Fasa 1 bermula dari 2020 hingga 2022 dan Fasa 2 dari 2022 hingga 2025.


Usul MySejahtera: KKM perlu beri jaminan data peribadi tidak tergadai

KUALA LUMPUR, 31 Mac – Kementerian Kesihatan (KKM) perlu memberi jaminan bahawa semua data peribadi rakyat Malaysia yang terdapat di aplikasi MySejahtera tidak akan sesekali tergadai dan disalah guna atau dimanipulasi oleh pihak tertentu.

Senator Muhammad Zahid Md Arip berkata jaminan itu harus dibuktikan melalui tindakan konkrit oleh pihak KKM dan kerajaan dengan menutup segala ruang yang boleh membawa kepada kebocoran data peribadi itu.

“Jangan jadi seperti data dan nombor telefon bimbit kita iaitu ada jaminan daripada syarikat Telco dan kerajaan bahawa data ini dilindungi, tetapi hari ini hakikatnya kita diganggu dan dihubungi para scammer (penipu). KKM perlu mengambil iktibar daripada hal ini,” katanya ketika membentangkan usul berkaitan aplikasi MySejahtera di Dewan Negara hari ini.

Terdahulu selepas sesi soal jawab, Yang Dipertua Dewan Negara Tan Sri Dr Rais Yatim membenarkan usul dibawa Muhammad Zahid dibahaskan selepas memenuhi tiga syarat di bawah Peraturan Mesyuarat 17 (1) Peraturan-peraturan Majlis Mesyuarat Dewan Negara iaitu bersifat tertentu, berkepentingan orang ramai dan berkehendak disegerakan.

Muhammad Zahid berkata terdapat pelbagai kebimbangan dibangkitkan berkenaan aplikasi MySejahtera itu antaranya server yang berpangkalan di Singapura, individu di belakang syarikat yang mengendalikan aplikasi itu serta kos pengambilan pengurusan MySejahtera yang didakwa berjuta ringgit.

“Ada yang bertanya kenapa syarikat swasta MySJ Sdn Bhd yang menguruskan aplikasi ini tidak melalui tender terbuka dan ukuran apa yang digunakan dalam memilih syarikat itu.

“Ada juga yang pelik bagaimana beberapa individu penting dalam syarikat terdahulu KPISoft Sdn Bhd boleh berada dalam MySJ Sdn Bhd. Ertinya muka yang sama ada di syarikat baharu, seolah-olah tukar baju sedangkan tubuh yang sama memakai baju baharu,” katanya.

Justeru beliau menuntut jawapan Menteri Kesihatan Khairy Jamaluddin dan kerajaan untuk merungkai kebimbangan, persoalan dan kekeliruan berkenaan aplikasi MySejahtera kerana KKM sebagai kementerian yang penting tidak sepatutnya terpalit dengan apa jua kontroversi.

Penjelasan daripada KKM juga boleh menolak eksploitasi pihak tertentu dalam menggunakan isu MySejahtera sebagai modal politik yang menjaja cerita demi meraih undi dan kepentingan politik.

“Idea mengemukakan usul ini timbul apabila speaker (Rais) sendiri menzahirkan rasa resah dan gelisah dengan kebimbangan terhadap data peribadi rakyat dalam aplikasi MySejahtera yang berkemungkinan terdedah, disalah guna dan dimanipulasi pihak tertentu.

“Kita sendiri juga dan rakyat terkesan dengan kebimbangan ini dan harapan kita di akhir perbahasan singkat ini segala kekusutan, kekeliruan, persoalan dan kebimbangan dapat dirungkai oleh menteri,” katanya.


1,421 kes panggilan telefon menyamar pegawai kerajaan, babitkan kerugian RM57juta – Polis

KUALA LUMPUR 27 Sept. – Polis merekodkan sebanyak 1,421 kes penyamaran sebagai pegawai kerajaan menerusi panggilan telefon di seluruh negara dalam tempoh Januari hingga 15 September tahun ini, melibatkan kerugian RM57 juta.

Md Din berkata, sindiket itu akan menghubungi mangsa dengan menyamar sebagai pegawai polis atau pegawai dari agensi kerajaan seperti Lembaga Hasil Dalam Negeri, mahkamah, Jabatan Kastam atau Kementerian Kesihatan untuk memaklumkan penglibatan mangsa dalam siasatan kes jenayah.

“Mangsa yang percaya dengan dakwaan itu akan diarah untuk menyerahkan maklumat perbankan seperti kata laluan pengguna, nombor kad ATM dan nombor TAC kepada sindiket dengan alasan untuk siasatan pihak berkuasa,” katanya dalam kenyataan hari ini.

Beliau berkata mangsa kemudiannya akan diarahkan untuk memindahkan wang ke akaun pihak ketiga (keldai akaun) yang kononnya akan dikembalikan selepas beberapa hari, namun mangsa menyedari tertipu selepas gagal menerima wang itu semula.

“PDRM hanya akan berhubung melalui telefon untuk membuat janji temu dan urusan lanjut di pejabat kerajaan yang berkaitan, serta tidak akan meminta sebarang maklumat peribadi seperti kata laluan perbankan atau jumlah wang di dalam bank melalui panggilan telefon,” katanya.

Beliau berkata dalam usaha mencegah kes seperti terus berlaku, polis menggesa orang ramai agar lebih berhati-hati ketika berurusan menerusi panggilan telefon dan diingatkan untuk tidak berkongsi maklumat kewangan atau perbankan kepada mana-mana pihak.


Malaysia, China meterai MoU dalam bidang perubatan tradisional

MoU tersebut ditandatangani Menteri Kesihatan Khairy Jamaluddin dan Pesuruhjaya Pusat Pentadbiran Perubatan Tradisional Cina Kebangsaan (NATCM) Dr Yu Wen Ming secara dalam talian hari ini.

MoU dalam bidang perubatan tradisional itu merupakan keseinambungan daripada MoU State Administration of Traditional Chinese Medicine (Pentadbiran Perubatan Tradisional Cina Kebangsaan) yang pernah ditandatangani Malaysia dan China pada 7 Nov 2011 dan ia telah berakhir tahun lepas.

Khairy dalam ucapan pada majlis itu berkata MoU itu adalah satu komitmen untuk menggalak, mempermudah dan mempromosi kerjasama antara kedua-dua negara baik dari segi amalan, bahan mentah dan produk, pendidikan dan latihan serta penyelidikan.

“Ia seterusnya akan memudahkan proses pembuatan dasar dan strategi yang bersesuaian dalam memastikan penggunaan perkhidmatan dan produk perubatan tradisional yang selamat dan berkesan untuk kesejahteraan orang ramai,” katanya.

Beliau berkata pengetahuan dan kepakaran luas yang dimiliki oleh China dalam perubatan tradisional akan memberi manfaat kepada Malaysia dalam aktiviti penyelidikan termasuklah dari aspek pencegahan dan rawatan penyakit berjangkit dan tidak berjangkit.

Beliau berkata KKM komited bagi membangunkan bidang perubatan tradisional dan komplementari dengan visi untuk mengintegrasikannya dengan bidang perubatan moden sebagai suatu usaha meningkatkan kesihatan dan kualiti hidup semua rakyat Malaysia.

“Bagi mencapai visi ini, industri perubatan tradisional dan komplementari akan diprofesionalkan dengan memastikan perkhidmatan perubatan tradisional dan komplementari adalah selamat, berkualiti dan boleh diakses oleh semua,” katanya.

MoU tersebut adalah selaras dengan aspirasi Pertubuhan Kesihatan Sedunia (WHO) dan kerajaan yang mengiktirafkan sumbangan sistem perubatan tradisional dalam melengkapkan sistem perubatan konvensional serta membolehkan negara bergerak ke arah kesihatan yang lebih baik, katanya.


Pasar tani konsep PST dibuka berperingkat

ALOR GAJAH 29 Ogos – Kira-kira 60 hingga 70 peratus daripada 350 pasar tani di seluruh negara akan dibuka secara berperingkat menjelang akhir tahun ini.

Ketua Pengarah Lembaga Pemasaran Pertanian Persekutuan (FAMA), Datuk Zainal Abidin Yang Razalli berkata, ia akan beroperasi mengikut konsep Pasar Segar Terkawal (PST) dengan memberi penekanan kepada pematuhan prosedur operasi standard (SOP) yang ditetapkan Majlis Keselamatan Negara (MKN).

Menurutnya, pembukaan pasar tani itu tidak boleh dilaksanakan secara terburu-buru kerana dikhuatiri berlaku pelanggaran SOP dalam kalangan pengunjung atau peniaga sendiri yang akhirnya menyebabkan kewujudan kluster baharu.

“Kita buka secara berperingkat terlebih dahulu kerana bimbang tidak terdaya nak kawal SOP nanti yang akhirnya menyebabkan ada pula kluster baharu kelak.

“Bagaimanapun, dengan perkembangan program vaksinasi yang semakin meluas kini, kita yakin sehingga hujung tahun ini, sekurang-kurangnya 60 atau 70 peratus pasar tani akan kita buka secara berperingkat,” katanya.

Beliau berkata demikian pada majlis penyampaian bantuan MAFI Prihatin berupa barangan hasil pertanian seberat 350 kilogram oleh Ahli Dewan Undangan Negeri (ADUN) Rembia, Datuk Muhammad Jailani kepada pengurusan Madrasah Tahfiz Al-Quran Ar Rasyidin Alor Gajah.

Menurut Zainal Abidin, pasar tani yang dibuka nanti dilengkapi pematuhan SOP seperti pemakaian penutup muka, pemeriksaan suhu dan laluan keluar masuk bagi membolehkan petugas mengawal operasi pasar tani dengan berkesan.

Sementara itu, kata beliau, PST yang diperkenalkan FAMA sejak Perintah Kawalan Pergerakan (PKP) pertama kini mempunyai 55 lokasi seluruh negara dengan setakat semalam berjaya mencapai hasil jualan sebanyak RM118 juta.

“FAMA memperkenalkan PST untuk memberi peluang lebih ramai usahawan tani memulakan perniagaan mereka dan pada masa sama, pengguna juga mudah mendapatkan bekalan barangan makanan,” katanya.

Sementara itu, mengenai pelaksanaan MAFI Prihatin, kata beliau, ia memberi manfaat kepada 31,941 penerima di 172 lokasi seluruh negara melibatkan sumbangan pelbagai jenis barangan komoditi sebanyak 65.05 metrik tan.

“Kita meletakkan matlamat untuk membantu golongan atau NGO yang memerlukan bantuan makanan dan pada masa yang sama, kita juga membantu petani yang menghadapi masalah untuk memasarkan produk tani mereka.

“Usaha ini digerakkan secara serampang dua mata ya mana FAMA membantu membeli terus hasil pertanian dan memberi barangan ini kepada golongan yang memerlukan,” katanya.

Kata beliau, bagi tujuan itu, pihaknya sudah mengeluarkan kira-kira RM240,000 dalam menjayakan program tersebut yang turut disertai pelbagai badan korporat serta perseorangan.